Бош саҳифа Матбуот Жадид матбуоти (9)\nИшчининг топқани хўжайиннинг халтасиға кетади. Совдагарнинг топқани ўғул тўйисиға кетади. Тошканд кўнчиларининг топқани қишлиқ тўкма билан ёзлиқ гапка кетади. Қиморбознинг топқани гарткам билан тўртта ошиққа кетади. Беданабознинг топқани тариққа кетади. Муриднинг топқани эшонга кетади. Эшоннинг топқани саккизта хотунға кетади. Хотунларнинг давоми…\nМана бу бир жуфт байт, ўзимизнинг ота-бободан қолиб келган ҳалол молимиздур. Ушбуни ҳам ким маники, деса боши ўлумда, моли талондадур. Агар қўни-қўшниларнинг кўз олайтиришларидан қўрқмай, доирани кенгайтириброқ юборсақ бу байтдан бутун Шарқни ҳам насибадор қила оламиз. Аммо бошқаларға йўл-йўруқ йўқдур. давоми…\nКўкча даҳаси билан Бешёғоч даҳаларининг ораларидағи сиёсий муносабат қутулмаган жойда бузилиб кетиб, сан-манга боришиб қолдилар. Бу бузилишнинг ибтидоси Кўкчанинг Чиғатойи билан Бешёғочнинг Чақаридан ит урушдириш масаласидан чиқди. Чиғатойнинг ўн йилдан бери сув ўрниға сут бериб, зўрайтириб келган олапарини Чақарнинг аҳамиятсиз давоми…\nПочча! Биздан ҳол-аҳвол сўрасангиз, биз Тошканд деган бир шаҳарда турамиз. Шаҳримизни баъзи кексалар «Шош» деб, газетчилар «Туркистон маркази» деб ҳам атайдирлар. Биз, мана шу «ойнабандлиқ» шаҳарнинг «Эшонгузар» отлиқ маҳалласида туруб ярим белдан лой кечамиз, лой, почча! Маҳалламизга тош терилса биз давоми…\n— Отқа қоққан тақадек, сувдан чиққан бақадек, бир мирилик чақадек— маъориф шўросига сало-о-ом! — Ўзи четка буқинуб, шахсиятка тўқинуб, аллакимга чўқинуб — ўғри ушлаганга сало-о-ом! — Кўрунган ер оқ салла, оқ бўлса ҳам бўш калла, оқу қора ҳам малла — давоми…\nСарлавҳани ўқуғач, Пуанқаранинг лўттисидан, Керзўннинг Туркияга қилаётқан олифталигидан эшитамиз, деб кўнглингиз айнар. Воқиъан бу тўғрида кўнглингиз айнаб, ҳазми қийин бўлған Ёврупо йиртқичларининг куракда турмаған сиёсатларини «воқ» этиб қусуб юборишға ҳам ҳақлидирсиз. Тўғриси ҳам бу ит эмганларнинг тутқан сиёсатларини ҳар қандай давоми…\nТарихга бир айланиб қаралса, муштнинг аҳамияти зоғора нондек бўлиб кўз ўнгида гавдаланур. Аммо холи ҳозирамизга ҳам кўз қирини ташланса, мушт деган ҳайвони ғайри нотиқнинг сиёсатда подшоҳ, иқтисодда авлиё, фанда кимё ўрнини ишғол этканини кўрилур. Буларни ҳам бир ёққа қўя туриб, давоми…\nКичкина фелетўн Ана энди туфлаб тугадурған пуллар ҳам чиқди… Отангга раҳмат, дадаси кўрган! Ман-ку, ҳали тангани ушлаб кўрганим йўқ, аммо ўша моянахўрлар янги пошшойи тангадан йигирматасини бир қўлға ушлаб иккинчи қўлға қатор тушурсалар борми, жиринғ-жиринғ, шалдир-шулдир-да! Тусингдан айланайнинг кўрими ҳам давоми…\nКичкина фелетўн Хотун-қизларимизга бағишлаб Азбаройи Худо айтингиз-чи, ҳуқуқ деган нарса ўзи нима? Ҳуқуқ нимадан иборат? Гуваламики, уни биз майдалаб ҳожатимизга яратайлик?! Нима ахир? Бунинг жавобини — «ҳуқуқ» деган дарди бедавони бўйнига осиб олғанлардан сўраймиз. Шўролар ҳукумати ҳар бир чоти айри, давоми…\nҲангама Бойларникида имлама, хасисларникида димлама. Бу кун қуввати келган ҳар бир «мусулмони комил» ўзлариға ўхшаған бир ҳайвонни қурбон қиладир. Қурбонлиқ қилған мусулмонларға охиратда бўладирған имтиёзлардан қуруқ қолмайлиқ, деб машҳур сиёсий тулки лорд Керзўн ҳам бу ҳайит Лондон халқи учун бир давоми…


“Кечувда отларни алмаштирмайдилар” | "Адолат" СДП\n“Кечувда отларни алмаштирмайдилар”\nМамлакатимиз ижтимоий-сиёсий ҳаётида катта из қолдирган Қонунчилик палатасига ва халқ депутатлари маҳаллий кенгашларига сайловлар ўз ниҳоясига етди. Мазкур кампанияда наманганлик “адолат”чилар қандай иштирок этдилар? Эришилган натижалардан кўнгил тўлдими? Партия вилоят Кенгашида ўтказилган кенгайтирилган йиғилишда ана шу каби саволлар ўртага ташланиб, уларга жавоблар изланди.\nИсроил Жўраев, “Адолат” СДП вилоят Кенгашининг раиси:\n– Очиғини айтганда, сайловлар ҳаммамиз учун катта синов бўлди. Албатта, фаолларимиз сайловолди кампаниясида, тарғибот-ташвиқот ишларида жонбозлик кўрсатиб ишладилар. Муайян натижаларга эришдик ҳам. Бироқ улар бизни тўла қониқтиради, деб айта олмайман. Шунинг учун келгуси сайловларга бугундан бошлаб астойдил ҳозирлик кўриш, масалага танқидий-таҳлилий ёндошиш, шу асосда келгуси давр учун режаларни белгилаб олиш даркор.\nЭнг аввало, шуни айтиш керакки, вилоятдан икки киши Олий Мажлис Қонунчилик палатаси депутатлигига сайланди. Булар - “Юксалиш” умуммиллий ҳаракати раҳбари Акмал Бурҳонов ва давлат хизматлари вилоят бошқармаси бошлиғи Дилмурод Исмоиловдир. Халқ депутатлари Наманган вилоят кенгашидаги “Адолат” СДП гуруҳига эса беш киши аъзо бўлди.\nЙиғилиш қатнашчилари партиядошларимиз бир қатор туманларда депутатлик ўринлари учун курашда яхши натижаларга эришганликларини қайд этдилар. Масалан, Учқўрғон тумани халқ депутатлари туман кенгашига “Адолат” СДПдан беш нафар депутат сайланди. Агар беш йил олдинги сайловда вакиллик органида атиги бир нафар ўринга эга бўлинганлигини ҳисобга олсак, бу, жиддий силжиш юз берганини англатади. Ёки Чуст, Чортоқ, Мингбулоқ туманларини олайлик. Мазкур ҳудудларда ҳам сайловчилар “адолат”чилар учун кўп овоз бердилар. Уларнинг ҳар бирида тўрт нафардан депутат сайланди ва партия гуруҳи ташкил этиш ҳуқуқи қўлга киритилди. Косонсой, Наманган, Тўрақўрғон туманлари халқ депутатлари кенгашларида ҳам уч кишидан иборат депутатлик гуруҳларимиз фаолият кўрсатади.\nШу билан бирга сўзга чиққан партия вилоят Кенгаши раисининг ўринбосарлари Баҳодир Болтабоев ва Абдужаббор Нишонов, Кенгаш матбуот хизмати котиби Нурбек Абдуллаев, Учқўрғон, Чортоқ туман кенгашларининг етакчилари Рустамжон Хўжамбердиев, Ҳабибахон Мирабдуллаева ва бошқалар бундан-да юқорироқ кўрсаткичларга эришиш имкониятлари бой берилганлигини ҳам қайд этдилар. Айниқса, номзодларни танлашда йўл қўйилган хатолар ишга салбий таъсир кўрсатди. Жойларда тарғибот-ташвиқот тизимли асосда олиб борилмаганлиги ҳам панд берди. Поп, Норин, Уйчи туман, Наманган шаҳар кенгашларининг раҳбарлари сайловолди кампанияси арафасида ўзгартирилгани мазкур ҳудудларда муваффақият қозониш имконини бермади. Бу ўринда “Кечувда отларни алмаштирмайдилар” деган нақл беихтиёр ёдга тушади.\nАна шу ва бошқа ҳолатларни ҳисобга олиб, амалга ошириладиган чора-тадбирлар дастури ишлаб чиқишга қарор қилинди. Бу жараёнда партия етакчилари билан бир қаторда фаоллар, фахрийлар ва депутатларнинг ҳам иштирок этишини таъминлаш мақбул деб топилди.\nТадбир ниҳоясида сайловларда юқори натижаларга эришган “Адолат” СДП туман кенгашларининг раисларига фахрий ёрлиқ ва эсдалик совғалари топширилди. Йиғилиш қатнашчилари партия ташкилотлари фаолияти самарадорлигини янада ошириш юзасидан ҳам зарур чора-тадбирларни белгилаб олдилар.


"Омикрон" иммунитет пайдо қилади\nВирусолог "омикрон"ни табиий вакцина деб атади\n"Омикрон" билан касалланганда касаллик енгил кечади ва шу билан бирга келажакда коронавирусга чалинишнинг олдини олади.\nТОШКЕНТ, 7 дек - Sputnik. Омикрон-штамм бу табиат томонидан яратилган тирик вакцина бўлиши мумкин, деди Энгельгардт номидаги Молекуляр биология институти лабораторияси раҳбари, вирусолог Пётр Чумаков.Мутахассис фикрига кўра, "омикрон" туфайли инсоният коронавирус ва локдаунлар ҳақида бутунлай унутиши мумкин. Эслатиб ўтамиз, коронавируснинг янги B.1.1.529 штамми дастлаб 11 ноябрь куни илк бор Ботсванада кейин ЖАРда аниқланган эди. Қисқа вақт ичида "омикрон" ЖАРда коронавируснинг "дельта" ва бошқа штаммларини сиқиб чиқарди. Мутахассислар фикрига кўра, ушбу штамм s-оқсилида жуда кўп мутацияларга учраши оқибатида бугунги кунда мавжуд вакцина ва касалланишдан кейинги иммунитетга "чап бериш" хусусиятига эга. Шу билан бирга, омикрон-штамм билан касалланганлар орасида шу кунга қадар бирор кишида касалликнинг оғир кечиши ёки ўлим ҳолатлари қайд этилмаган. Яъни касаллик енгил кечади ва шу билан бирга келажакда коронавирусга чалинишнинг олдини олади. Бироз олдин Sputnik радиоси эфирида вирусолог Альтштейн ҳам шунга ўхшаш фикр билдирган эди. Олим хулосасига кўра, омикрон инсониятди пандемиядан халос қилиши мумкин.\ncovid-19 умумжаҳон пандемияси, коронавируснинг “британча” штамми аломатлари, омикрон штамми\n11:05 07.12.2021 (янгиланди: 11:07 08.12.2021)\n© Sputnik / Виталий Тимкив / Фотобанкка ўтишВесенний призыв на военную службу в городах России\nМутахассис фикрига кўра "Омикрон" туфайли инсоният коронавирус ва локдаунлар ҳақида бутунлай унутиши мумкин.\nТОШКЕНТ, 7 дек - Sputnik. Омикрон-штамм бу табиат томонидан яратилган тирик вакцина бўлиши мумкин, деди Энгельгардт номидаги Молекуляр биология институти лабораторияси раҳбари, вирусолог Пётр Чумаков.\n"Яъни коронавируснинг ушбу штамми билан касалланиб тузалган кишилар унинг зарарли кўринишларига қарши иммунитетга эга бўлади", - дейди олим.\nМутахассис фикрига кўра, "омикрон" туфайли инсоният коронавирус ва локдаунлар ҳақида бутунлай унутиши мумкин.\nЭслатиб ўтамиз, коронавируснинг янги B.1.1.529 штамми дастлаб 11 ноябрь куни илк бор Ботсванада кейин ЖАРда аниқланган эди. Қисқа вақт ичида "омикрон" ЖАРда коронавируснинг "дельта" ва бошқа штаммларини сиқиб чиқарди.\nМутахассислар фикрига кўра, ушбу штамм s-оқсилида жуда кўп мутацияларга учраши оқибатида бугунги кунда мавжуд вакцина ва касалланишдан кейинги иммунитетга "чап бериш" хусусиятига эга.\nШу билан бирга, омикрон-штамм билан касалланганлар орасида шу кунга қадар бирор кишида касалликнинг оғир кечиши ёки ўлим ҳолатлари қайд этилмаган. Яъни касаллик енгил кечади ва шу билан бирга келажакда коронавирусга чалинишнинг олдини олади.\nБироз олдин Sputnik радиоси эфирида вирусолог Альтштейн ҳам шунга ўхшаш фикр билдирган эди. Олим хулосасига кўра, омикрон инсониятди пандемиядан халос қилиши мумкин.


РЎЗА — XUTBA.UZ\n«Рўза» араб тилида сиём деб аталиб, луғатда бир нарсадан ўзини тиймоқликни билдиради.\nШариат истилоҳида эса, тонг отгандан то қуёш ботгунча ният билан рўзани очувчи нарсалардан ўзни тиймоқликдир.\nРўзани очувчи нарсалар деганда емоқ, ичмоқ, жинсий яқинлик қилмоқ ва рўзани очиб юборадигон бошқа нарсалар тушунилади.\nСизга муборак Рамазон ойи келди. Аллоҳ азза ва жалла сизга унинг рўзасини тутмоқни фарз қилди. Унда осмонларнинг эшиклари очилур. Унда жаҳаннамнинг эшиклари ёпилур. Унда ўзбошимча шайтонлар кишанланур. Унда Аллоҳнинг бир кечаси бўлиб, у минг кечадан яхшидир. Ким у кечанинг яхшилигидан маҳрум бўлса, батаҳқиқ, маҳрум бўлибди, дедилар.\nНасаий ва Байҳақий ривоят қилганлар.\nРўзанинг фазилати буюк, савоби улкандир. Уни Аллоҳ таолодан ўзга ҳеч ким билмайди. Унинг фазилати ва савобидан маҳрум бўлган кимса ҳақиқий маҳрумдир.\n«Расулуллоҳ соллаллоҳу алайҳи васаллам шундай дедилар: «Рўза қалқондир. (Рўзадор) фаҳш сўз айтмасин, жоҳиллик ҳам қилмасин. Кимдир у билан уришмоқчи ёки сўкишмоқчи бўлса, икки марта «Мен рўзадорман», десин. Жоним қўлида бўлган Зотга қасамки, рўзадорнинг оғзидан келган ҳид Аллоҳ таолонинг наздида мушкнинг ҳидидан яхшироқдир».\nАллоҳ таоло айтади: «(Бандам) Мени деб таоми, ичимлиги ва шаҳватини тарк қилади. Рўза Мен учундир, унинг мукофотини ҳам Ўзим бераман. Бир яхшиликка ўн баробар (савоб) бор».\nҚуртубий айтади: «Аллоҳ таолонинг рўзани Мен учун деб хослаган. Ваҳоланки, ибодатларнинг барчаси У Зот учундир. Шунинг учун рўза икки жиҳати туфайли бошқа ибодатлардан ажралиб туради:\nБиринчиси: Рўза бандани бошқа ибодатлар тўсмаган нарсадан – нафс лаззатлари ва шаҳватларидан тўсади.\nИккинчиси: Рўза банда билан Робби орасидаги бир сир бўлиб, у сир фақат У Зотгагина зоҳир бўлади. Шунинг учун ҳам У Зот рўзани Ўзи учун хослаб олган. Рўзадан бошқа ибодатлар ҳаммага кўринади, шунинг учун баъзилар уларни сохтакорлик, риё учун, хўжакўрсинга қилиши мумкин. Шу боис Аллоҳ рўзани бошқа ибодатлардан фарқли равишда Ўзи учун хослаган».\nРамазон ойининг фазилатларидан бири шуки, бу ойда раҳмат эшиклари очилади, жаҳаннам эшиклари ёпилади, шайтонлар занжирбанд этилади.\nИмом Муслим Абу Ҳурайрадан ривоят қилади:\n«Расулуллоҳ соллаллоҳу алайҳи васаллам: «Рамазон келса, жаннат эшиклари очилади, дўзах эшиклари ёпилади ва шайтонлар кишанланади», дедилар».\nРамазон ойининг яна бир фазилати шуки, рўзадорлар учун жаннатда махсус, алоҳида дарвоза бор бўлиб, ҳақиқий рўза тутганлар жаннатга ўша дарвозадан киришади, бу дарвозадан уларда бошқа ҳеч ким кирмайди.\nМаълумот ISLOM.UZ портали саҳифасидан олинди


Шавкат Мирзиёевнинг навбатдаги учрашуви, миллий тест...\n25.03.2018 21:28 0 5878\nБугун, 25 март куни Ўзбекистон ва дунёда рўй берган хабарлар, янгиликлар ҳақида яна бир бор эслаб ўтамиз. Шунингдек, сайтимизда эълон қилинган долзарб мақолалар ва фойдали маълумотларни ҳам тавсия қиламиз.\nБу ҳақда Ўзбекистон Президентининг матбуот котиби Комил Алламжонов «Facebook»даги саҳифасида маълум қилди.\nБожхона расмиятчилигини соддалаштириш, божхона ҳужжатларини тан олиш ва икки давлат божхона идоралари ўртасидаги ҳамкорлик самарадорлигини ошириш ниятида ахборот алмашинувининг электрон воситаларини қўллаш учун томонлар барча зарур чораларни кўрадилар.\nЎзбекистон Республикаси Президенти Шавкат Мирзиёев 25 март куни Греция Республикаси Президенти Прокопис Павлопулосни Мустақиллик куни билан қутлади.\nБир куни ошга бордик. Ўтириб олгач, даврадагилар билан сўрашдик. Таниш шоир ҳам ўтирган экан. Шундоқ рўпарамда-ю, мени кўрмаганга олаяпти, ён томонимга қараяпти.\nИнновация вазирига яна бир ўринбосар тайинланди\nОтабек Назиров Инновация вазирининг Янги вазир ўринбосари тадқиқотлар ва молия-иқтисод секторияга инновацияларни жорий этиш бўйича ўринбосари этиб тайинланган. Вазирлик раҳбариятида айнан шу лавозим вакант бўлиб турган эди.\nТурмушидан ажраб, икки нафар ўғил фарзандини бир ўзи вояга етказаётган Г.Т. уйида фоҳишахона очиб, осон пул топиш йўлини танлайди. Онасининг мазкур хатти-ҳаракати тўнғич ўғил О.га ёқмайди, шу боис уларнинг ўртасида тез-тез келишмовчиликлар юзага келиб турган.\nТошкентнинг «жиноий авторитет»лигига даъво қилган Аббос Хўжаев иши судда кўрилмоқда\nАббос Хўжаев 2017 йилнинг 13 сентябрь куни соат тахминан 17:00 да ички ишлар идоралари ходимлари томонидан Миробод тумани ҳудудида ўтказилган тадбир давомида ушланган.\nБугун, 25 март куни Европа яна ёзги вақтга қайтди ва биз билан вақт фарқи бир соатга қисқарди.\nДепутат: Ўзбекистон ва Афғонистон ўртасида 47 ҳужжат имзоланган\nЎзбекистон ҳар доим қўшни Афғонистонда тинчлик ўрнатиш тарафдори бўлиб келган. Имзоланган ҳужжатлардан 17 таси сиёсий ва хавфсизлик масалаларига тааллуқли экани ҳам буни тасдиқлайди.\nМессенжернинг бу янги талқинини «Android» ҳамда «iOS» операцион тизимлари фойдаланувчилари смартфон ёки планшетларига юклаб олишлари мумкин.\nГерманияда Каталониянинг собиқ раҳбари Карлес Пучдемон ҳисбга олинди. Сиёсатчини ушбу мамлакат чегарасида ушлашди.\nМаҳаллий «Tolonews» телеканалининг хабар беришича, портлаш вилоятнинг маъмурий маркази бўлмиш Ҳирот шаҳридаги «Набий Акрам» жоме масжидида содир этилган. Полициянинг сўзларига кўра қурбонлар сони ортиши мумкин.\nМарказий сайлов комиссиясининг маълумотига кўра овоз бериш жараёни ниҳоясига етишига 2 соат қолганда сайловчиларнинг 86,34 фоизи овоз бериб бўлган. Мамлакатда жами 3,2 миллион сайловчи рўйхатга олинган.\nҲамма гап-сўз рекорд палов тайёрлангандан кейин бошланди. Куни кеча Наманганда Наврўз тарихидаги энг катта – 5 тонналик сумалак тайёрланганидан сўнг янада авж олди.\nШавкат Мирзиёев Афғонистон тест портлаш Руминия Молдова Дайжест\nХориж 22/04, 19:18


"CHORSU BUYUM SAVDO KOMPLEKSI" AKSIYADORLIK JAMIYATI\nCHORSU BUYUM SAVDO KOMPLEKSI AJ АКЦИЯДОРЛАРИ ДИККАТИГА\n«Chorsu buyum savdo komplеksi» АЖ Кузатув Кенгаши 2020 йил 22 июн куни соат 11.00да акциядорларнинг навбатдаги умумий йиғилиши ўтказилишини маълум қилади. Умумий йиғилиш жамият маъмурий биносида бўлиб ўтади. Манзил: Шайхонтохур тумани, Зарқайнар кўчаси 1-уй. Эл.почта манзили: chorsu buyum_savdo_kompleksi@mail.ru\n6. Жамиятнинг 2020 йилга мўлжалланган «Бизнес-режаси»ни, ҳамда “Даромадлар ва харажатлар сметаси режаси”ни тасдиқлаш.\n7. Жамиятнингдиректорини сайлаш ҳақида.\n12. Жамиятнинг янги таҳрирдаги Уставини тасдиқлаш.\n13. Жамиятнинг “Умумий йиғилиши ҳақида”ги Низомига ўзгартириш киритиш ва тасдиқлаш.\n14. Жамиятнинг “Кузатув кенгаши ҳақида”ги Низомини янги тахрирда тасдиқлаш.\n15. Жамиятнинг 2020 йил фаолияти учун жамият Аудиторини тасдиқлаш ва унга тўланадиган хизмат ҳақининг энг кўп миқдори чегарасини белгилаш.\nАкциядорлар умумий йиғилишга шахсини тасдиқловчи ҳужжат билан келишлари, юридик шахс вакиллари ишончнома билан келишлари шарт. Акциядорларни рўйхатга олиш 2020 йил 22 июн соат 10-00 дан бошланади. Маълумот учун телефонлар: (71) 244-82-78


Танзила Норбоева, Ўзбекистон Республикаси Олий Мажлиси Сенати Раиси: (...)\nТанзила Норбоева, Ўзбекистон Республикаси Олий Мажлиси Сенати Раиси: Мамлакатимиз мажбурий меҳнатга барҳам бериш борасида салмоқли натижаларга эришди\nОхирги йилларда юртимизда Президент Шавкат Мирзиёев раҳбарлигида Янги Ўзбекистонни бунёд этиш, халқимизнинг фаровонлигини таъминлашга йўналтирилган “Янги Ўзбекистон — халқчил ва инсонпарвар давлат” ғояси асосида тизимли ислоҳотлар олиб борилмоқда. Муҳими, бу саъй-ҳаракатлар ўзининг кутилган натижаларини бераётир.\nБуни Янги Ўзбекистонимизда олиб борилаётган тизимли ислоҳотлар натижасида янгича рух ва кайфият, халқимизнинг асрий интилишларига мос, миллий манфаатларимизга жавоб берадиган янгича ҳаёт хар биримизнинг турмуш тарзимизга кириб келаётгани мисолида ҳам кўриш мумкин.\nДавлатимиз раҳбари таъкидлаганидек, Янги Ўзбекистон — демократия, инсон ҳуқуқ ва эркинликлари борасида умумэътироф этилган норма ва принципларга қатъий амал қилган ҳолда, жаҳон ҳамжамияти билан дўстона ҳамкорлик тамойиллари асосида ривожланадиган, пировард мақсади ҳалқимиз учун эркин, обод ва фаровон ҳаёт яратиб беришдан иборат бўлган давлатдир.\nИслоҳотлар марказида — халққа ҳизмат қилиш, аҳоли розилигига эришиш, улар дарди билан яшаш, муаммоларини хал этиш вазифалари турибди.\nМуҳими, ана шу жараёнда очиқлик ва ошкораликка амал қилган ҳолда, инсон ҳуқуқ ва эркинликларини таъминлашга катта эътибор берилмоқда. Бу йўналишдаги асосий натижа ва ҳалқаро эътироф сифатида Ўзбекистоннинг илк маротаба Бирлашган Миллатлар Ташкилотининг Инсон ҳуқуқлари бўйича кенгаши аъзолигига уч йил муддатга — 2021 — 2023 йилларга сайланганлигини келтириш мумкин.\nДарҳақиқат, инсон ҳуқуқларини таъминлашда меҳнат муносабатлари тизимини такомиллаштириш, аҳоли бандлигини таъминлаш, муносиб меҳнат шароитларини яратиш ва мажбурий меҳнатга йўл қўймаслик масаласи асосий вазифага айланди ҳамда давлат сиёсати даражасига кўтарилди.\nШу йўналишдаги тизимли ишларнинг сифат жиҳатидан янги босқичга чиқиши, эришилган натижалар ва энг асосийси, аҳолининг барча қатлами манфаатларига ижобий таъсир кўрсатишида қуйидаги тамойиллар асос бўлиб ҳизмат қилмоқда:\n— давлат бошқаруви органларининг очиқлиги;\n— халк билан мулоқот;\n— фуқаролик жамияти институтларини ҳар томонлама қўллаб-қувватлаш;\n— мажбурий меҳнат билан боғлиқ ҳар кандай ҳолатни фавқулодда ҳолат сифатида баҳолаш;\n— хориж давлатларида фаолият юритаётган фуқаролар ҳуқуқларини тизимли таъминлаш ва уларни ҳимоя қилиш;\n— муносиб меҳнат тизимига халқаро стандартларни жорий этиш.\n|Айнан Президент Шавкат Мирзиёевнинг қатъий сиёсий иродаси туфайли мамлакатимизда меҳнат муносабатлари тизими тубдан ислоҳ қилинди, сохада кенг қамровли ислоҳотлар амалга оширилди, мажбурий меҳнатга бархам бериш борасида салмоқли натижаларга эришилди.\nЖорий йилнинг 10 март куни “Cotton Campaign” халқаро коалицияси томонидан Ўзбекистонга нисбатан қўйилган “пахта бойкоти” бекор қилингани бунинг ёрқин мисолидир.\nАйтиш жоизки, ўзбек пахтасига қўйилган бойкотнинг бекор қилиниши юртимизда, биринчи навбатда, ҳудудларда миллионлаб янги иш ўринларини яратиш, аҳоли бандлик даражасини ошириш, янги бозорларни очиш ҳамда кўплаб истиқболли инвестициявий лойиҳаларни амалга ошириш имконини беради.\nШунингдек, 2016 йилда юртимизда тизимли болалар меҳнатига барҳам берилиши ҳисобига Европарламент Ўзбекистоннинг текстиль протоколига қўшилиши ҳақидаги қарорни қабул қилди.\n2020 йилда АҚШ Савдо вакили (USTR) Ўзбекистоннинг меҳнат ҳуқуқларини таъминлаш мезони бўйича АҚШнинг Преференциялар бош тизимига (GSP) мувофиқлигини эълон қилди ҳамда Еврокомиссия таҳдиллари асосида Ўзбекистон “GSP+’’да қатнашиш мезонларига жавоб беради, деган хулосага келди.\nЎтган йили эса АҚШ Давлат департаменти жаҳонда одам савдоси тўғрисидаги йиллик ҳисоботида Ўзбекистон позициясини “Иккинчи тоифага мансуб мамлакатлар” рўйхатига киритди.\nЭришилган ушбу муваффақиятлар меҳнат муносабатлари соҳасидаги тизимли ислоҳотлар самараси бўлиб, улар қуйидаги йўналишларда амалга оширилди:\n— қонунчилик ва ташкилий-ҳуқуқий базани мустаҳкамлаш;\n— ҳалқаро стандартларни имплементация қилиш;\n— қишлоқ ҳўжалигини ислоҳ этиш;\n— институционал асосларни ривожлантириш;\n— тизимли мониторинг ва тадқиқотлар олиб бориш;\n— фуқаролик жамияти ва ихтисослаштирилган халқар ташкилотлар билан ҳамкорликни фаоллаштириш.\nМиллий қонунчилик такомиллаштирилди\nОдам савдосига ва мажбурий меҳнатга қарши курашиш, фуқароларнинг меҳнат ҳуқуқларини таъминлаш, соҳага оид қонунчилик асосларини ҳалқаро стандартларга мувофиқлаштириш, мавжуд муаммоларни бартараф этиш мақсадида 2021 йилда 16 та норматив-ҳуқуқий ҳужжат, шу жумладан, 4 та қонун, Президентнинг 2 та Фармони, 4 та қарори, Ҳукуматнинг 6 та қарори қабул қилинди.\nВояга етмаган шахслар манфаатларини ҳимоялаш кафолатларини янада кучайтириш мақсадида Жиноят, Жиноят-процессуал кодексларига ҳамда Маъмурий жавобгарлик тўғрисидаги кодексга ўзгартиш ва қўшимчалар киритилди.\nБунинг натижасида болалар меҳнатига йўл қўйган шахсларни дастлабки қилмиши учун жиноий жавобгарлик белгиланди ва болалардан фохишалик мақсадида фойдаланиш ҳамда уларни ғайриқонуний жамоат бирлашмалари фаолиятида қатнашишга ундаш ва мажбурий меҳнатга жалб этиш учун жиноий жавобгарлик кучайтирилди.\nШуларга мос холда, фарзандликка олиш тартиби ҳуқуқий асосларини соддалаштиришга йўналтирилган қонун қабул қилинди. У билан унча оғир бўлмаган жиноятни содир этган ва жазо муддатини ўтаганларга ҳам фарзанд асраб олишга руҳсат берилди.\nХалқаро меҳнат ташкилотининг “Меҳнат хавфсизлиги ва гигиенасига кўмаклашиш асослари тўғрисида”ги ҳамда “Қурилишда меҳнат хавфсизлиги ва гигиенаси тўғрисида”ги конвенциялари ратификация қилинди.\nМиллий қонунчиликни такомиллаштиришда асосий эътибор халқаро норма ва стандартларни имплементация қилишга қаратилди. Бу борада Халқаро меҳнат ташкилоти билан кўп қиррали ҳамкорлик ўрнатилган бўлиб, охирги 10 йил давомида Ўзбекистон ва Халқаро меҳнат ташкилоти ўртасида мажбурий меҳнатга қарши курашиш, меҳнат ҳуқуқларига риоя этилишини мониторинг қилиш, меҳнат муносабатлари сохасида ҳалқаро стандартларни жорий этиш борасида самарали ишлар рўёбга чиқарилди.\nБугунги кунда Ўзбекистон Халқаро меҳнат ташкилотининг 19 та конвенциясини, жумладан, 8 та асосий ва 4 та директив конвенциясини ратификация қилди.\nЎзбекистон хар йили БМТнинг ўртача 2 та конвенциясини ратификация қилиб, бу тузилманинг 100 йиллигига бағишланган халқаро меҳнат стандартларини ратификация қилиш кампаниясида фаол иштирок этди.\nШундай қилиб, мажбурий меҳнатга қарши курашишда қонунчилик базасини такомиллаштириш ва халқаро конвенцияларни ратификация қилиш орқали ушбу соҳадаги ҳуқуқий бўшлиқлар бартараф этилди ҳамда жиноят учун жазо халкаро стандартларга мос равишда кучайтирилди.\nТашкилий-институционал база замон талаби асосида\nМуносиб меҳнат тамойилларини амалиётга табиқ этиш, мажбурий меҳнатга қарши курашиш соҳасида институционал базани ривожлантиришга ҳам алоҳида эътибор қаратилмоқда.\nОдам савдосига ва мажбурий меҳнатга қарши курашиш бўйича миллий ва ҳудудий комиссияларнинг ташкил этилгани, шунингдек, ушбу масалалар бўйича Миллий маърузачи институти таъсис қилингани мазкур йўналишдаги ишларни ҳам миллий, ҳам маҳаллий даражада комплекс мувофиқлаштириш имконини бермоқда.\nМиллий комиссия фаолиятининг устувор йўналишларидан бири — барча фуқаролар учун қулайликлар ва муносиб меҳнат шароитларини яратиш, меҳнат ҳуқуқларини таъминлаш ҳамда мажбурий меҳнатга қарши курашишда аниқ чора-тадбирларни ишлаб чиқиш ва ижросини таъминлашдан иборат.\nМиллий комиссия ўз аъзолари билан биргаликда тегишли вазирлик ва идоралар фаолиятини такомиллаштириш, фуқаролик жамияти, жумладан, хорижий ҳамкорлар билан ўзаро алоқаларни кучайтириш бўйича комплекс чора-тадбирларни амалга оширади. Комплекс чора-тадбирларни ишлаб чиқишда ҳалқаро ҳамкорлар ва фуқаролик жамияти вакилларининг барча тавсиялари инобатга олинади.\nШунингдек, Миллий комиссия ўз фаолияти давомида миллий қонунчилик ва ташкилий-ҳуқуқий базани такомиллаштиришга, ҳалқаро стандартларни имплементация қилишга, институционал асосни ривожлантиришга, соҳада амалга оширилаётган ишлар натижадорлигини таҳлил этиш ҳамда мавжуд муаммолар ечимига тизимли ёндашишга эътибор қаратади. Шу мақсадда фуқаролик жамияти вакиллари ҳамда тегишли ҳалқаро ташкилотлар билан самарали ҳамкорлик йўлга қўйилган.\nШу ўринда Миллий комиссия фаолиятининг мажбурий меҳнатга қарши курашиш борасидаги узига хос хусусиятлари ҳақида ҳам тўхталмоқчимиз. Улар қуйидагилардан иборат:\n— мажбурий меҳнатга қарши курашиш соҳасида давлат дастурлари ва бошца дастурларни ишлаб чиқади ва амалга оширишни ташкиллаштиради ҳамда ижросини назорат қилади;\n— бу борадаги жиноятларни аниқлаш ва уларга чек қуйиш амалиётини мониторингдан ўтказади;\n— шу йуналишдаги самарали халқаро ҳамкорликка алоҳида эътибор қаратади.\nТаъкидлаш керакки, мажбурий меҳнатга қарши курашишда Халкаро меҳнат ташкилотининг тамойиллари асосида 2018 йилда иш берувчиларнинг қонуний манфаат ва ҳуқуқларини ҳимоя қилиш мақсадида ташкил этилган Ўзбекистон иш берувчилари конфедерацияси ҳам муҳим ўрин эгаллайди. Айни пайтда бу тузилма мамлакатимизда меҳнат муносабатлари соҳасида уч томонлама ҳамкорлик тўлиқ йўлга қўйилишида муҳим роль ўйнамоқда.\nШунингдек, Ўзбекистон 2019 йилда БМТнинг “Халқаро меҳнат нормалари қўлланилишига кўмаклашиш учун уч томонлама маслахатлашувлар тўғрисида”ги конвенциясини ратификация қилди ва ижросини таъминлаш мақсадида Ижтимоий-меҳнат масалалари бўйича республика уч томонлама комиссиям тузилди.\nЭътиборлиси, бу комиссия томонидан қисқа вақт давомида ўз фаолияти доирасида ижтимоий-меҳнат соҳасига оид 120 дан ортиқ норматив-ҳуқуқий хужжатлар лойихалари кўриб чиқилди, қабул қилинган қонунлар мазмун-моҳиятини ходимларга етказиш, уларнинг ҳуқуқий маданиятини юксалтириш ҳамда меҳнат соҳасидаги ҳуқуқ ва манфаатларини ҳар томонлама ҳимоялаш борасида кўламли ишлар рўёбга чиқарилмоқда.\nҚишлоқ хўжалиги ислоҳотлари —\nдавлат сиёсатининг муҳим йўналишларидан бири\nҚишлоқ ҳўжалигини ислоҳ қилиш ҳам давлат сиёсатининг энг мухим йўналишларидан бири саналади. Шу боис Ўзбекистон Республикаси қишлоқ хўжалигини ривожлантиришнинг 2020 — 2030 йилларга мўлжалланган стратегияси доирасида қишлоқ ҳўжалиги соҳасида тизимли чора-тадбирлар амалга ошириб келинмоқда.\nАйниқса, қишлоқ хўжалиги тизимида кластерлар фаолиятининг йўлга қўйилиши бу борадаги дадил қадамлардан бири бўлди. Зеро, унинг мақсади — тайёр маҳсулот ишлаб чиқаришнинг барча жараёнини, яъни хомашё етиштиришдан тортиб, то уни қайта ишлаш ва тайёр маҳсулот ишлаб чиқаришгача бўлган босқичларни бирлаштирган ягона занжирни шакллантиришдан иборатдир.\nШундай қилиб охирги йилларда қишлоқ хўжалигини ислоҳ этиш ва уни бозор талабига мослаштиришга катта урғу берилмоқда. Ана шу мақсадда пахта етиштириш ва териш жараёнини механизациялаштириш бўйича фаол иш олиб бориляпти. Бунинг самараси ўлароқ, 2021 йилда пахта териш машиналари ёрдамида хосилнинг қарийб 12 фоизи (2020 йилда 8,5 фоизи) териб олингани диққатга сазовордир.\nБундан ташқари, теримчилар меҳнатига хақ тўлашга алоҳида эътибор қаратилмоқда. 2021 йилда 1 кг. қўлда терилган пахта хомашёси учун тўлов 2015 йилдагига нисбатан қарийб 10 баробар оширилди. Умуман, бу борадаги ишлар мамлакатимизда мажбурий меҳнатнинг олдини олишда асосий омиллардан бири бўлиб хизмат қилаётир.\nМониторинг натижалари қандай?\nМамлакат бўйича меҳнат муносабатларига риоя қилиниши, мажбурий меҳнат ва болалар меҳнатига қарши курашиш юзасидан тизимли мониторинг ишлари йўлга қўйилган.\nШу ўринда 2015 йилдан бошлаб Халқаро меҳнат ташкилоти томонидан “Учинчи томон мониторинги” пахтачилик соҳасида болалар меҳнати ва мажбурий меҳнатнинг олдини олиш мақсадида ўтказиб келинаётганини айтиш зарур.\nМазкур мониторинг ишлари дастлабки йилларда халқаро экспертлар иштирокида ўтказилган бўлса, 2018 йилдан унга махаллий фуқаролик жамияти институтлари фаоллари жалб этила бошланди. 2021 йилда эса тўлиқ фуқаролик жамияти институтлари вакиллари бўлган мустақил кузатувчилар томонидан уюштирилди.\nБизни қувонтирадигани шуки, сўнгги олти йилда ўтказилган мониторинглар натижалари тизимли мажбурий меҳнатнинг йўқлигини кўрсатиб келмоқда. ХМТ экспертлари томонидан мамлакатимизда 2021 йилда хам пахта йиғим-терими давомида тизимли мажбурий меҳнатдан умуман фойдаланилмаганлиги тўғрисида якуний хулоса берилди ҳамда шу йўналишдаги мониторинг ишлари тўлиқ Ўзбекистон томонига топширилганлиги эълон қилинди.\nШунингдек, Халқаро меҳнат ташкилоти мониторингидан ташқари, хар йили Касаба уюшмалари Федерацияси томонидан миллий мониторинг ҳамда Меҳнат инспекциясининг мониторинги ўтказиб келиняпти. Шунга мос ҳолда, сенаторлар ва маҳаллий Кенгашлар депутатлари томонидан журналист ва блогерлар иштирокида парламент назорати ўрнатилди. Мазкур мониторинг ишларига фуқаролик жамияти институтлари вакиллари, ҳуқуқ ҳимоячилари ҳам кенг жалб этилмоқда.\nБу жараёнда аҳоли ўртасида ва меҳнат жамоаларида ахборот кампаниясини ташкил этиш ва уни амалга ошириш муҳим ҳисобланади. Шу нуқтаи назардан, аҳолининг мажбурий меҳнатнинг салбий омиллари тўғрисида хабардорлигини ошириш мақсадида бир қатор тадбирлар амалга оширилаётир. Масалан, 2021 йилда мажбурий меҳнатга қарши курашиш борасида аҳоли ҳабардорлигини ошириш учун 20 мингдан зиёд тарғибот тадбирлари ташкил этилди. Барча туман ва шаҳарлардаги аҳоли гавжум жойларда мажбурий меҳнатнинг олдини олишга йўналтирилган мингта баннер ўрнатилди, миллиондан ортиқ флаерлар, 10 минг дона плакат тарқатилди.\nХалқаро ҳамкорлик кучайтирилмоқда\nЮртимизда мажбурий меҳнат ва болалар меҳнатининг олдини олиш, фуқароларнинг ҳуқуқлари ҳамда қонуний манфаатларини кафолатли химоялаш борасида халқаро ташкилотлар ва хорижий ҳамкор давлатлар билан самарали алоқалар олиб борилмоқда.\nХусусан, Одам савдосига ва мажбурий меҳнатга қарши курашиш миллий комиссияси томонидан Халқаро меҳнат ташкилоти, Жаҳон банки, Халқаро молия корпорацияси, Халкқро миграция ташкилоти, БМТнинг Наркотиклар ва жиноятчилик бўйича бошқармаси, АҚШ Давлат департаменти, Меҳнат вазирлиги ҳамда “Cotton Campaign” коалициям каби хорижий ҳамкорлар билан ўзаро алоқаларни кучайтириш бўйича комплекс чора-тадбирлар амалга ошириляпти.\nТаъкидлаш жоизки, Ўзбекистон меҳнат бозорида демографик юк юқори бўлган мамлакат ҳисобланади. Ҳозирги вақтда меҳнатга лаёқатли аҳоли 20 миллион, иш билан бандлар 15 миллион, ишга мухтожлар эса 1 миллион 300 минг кишини ташкил этади. Яна ҳар йили 600 мингдан ортиқ ёшлар катта ҳаётга қадам қўймоқда.\nБу масаланинг самарали ечими сифатида Ўзбекистон томонидан Халқаро меҳнат ташкилоти кўмагида Ўзбекистонда бандликка кўмаклашиш миллий стратегияси ишлаб чиқилмоқда.\nСтратегиянинг асосий йўналишлари қуйидагилардан иборат:\n— меҳнат бозори талабларига мувофиқ ҳолда ишсизларни касб-ҳунарга ва тадбиркорликка ўқитишни ривожлантириш;\n— меҳнат бозорида рақобатдош бўлмаган шахсларни, айниқса, аёллар, ёшлар ва ногиронлиги бўлганларни иш билан таъминлашга кўмаклашиш; норасмий меҳнат муносабатларини расмийлаштиришни рағбатлантириш мақсадида меҳнат муносабатларини тартибга солишни такомиллаштириш;\n— хавфсиз, уюшган, қонуний ички ва ташқи меҳнат миграцияси тизимини кучайтириш;\n— халқаро стандартларни жорий этиш орқали меҳнатни мухофаза қилиш тизимини такомиллаштириш.\nМаълумки, Халкаро меҳнат ташкилотининг бир асрлик фаолиятида муносиб меҳнат марказий ўрин эгаллаб келмоқда. Бироқ фақат шу асрнинг сўнгги ўн йилликларида бу масала кенг қамровли, глобал хусусият касб этди. Бу кўпроқ дунё давлатларининг фуқароларни иш билан таъминлаш, уларни ижтимоий ҳимоялашга бўлган эҳтиёжи ортиб бораётганлиги билан боғлиқ.\nБундай шароитда давлатлар ҳамда халқаро ташкилотларнинг миллий, минтақавий ва глобал даражада муносиб меҳнат тамойиллари бўйича саъй-харакатлари янги стратегик имкониятларни очиб беради, энг мухими, меҳнат муносабатларига доир муаммоларни самарали хал қилишга кўмаклашади.\nЮртимизнинг ХМТ билан самарали ҳамкорлигининг асоси сифатида 2014 йилда қабул қилинган, кейинчалик 2020 йилгача узайтирилган 2014 — 2016 йилларга мўлжалланган муносиб меҳнат бўйича мамлакат дастурини кўрсатиш мумкин. Ўтган давр мобайнида бу дастурда кўзда тутилган барча чоралар тўлиқ бажарилди.\nМазкур ҳамкорликни тизимли давом эттириш ва янада ривожлантириш мақсадида 2021 йил сентябрда шу ташкилот билан биргаликда Ўзбекистон Республикасида муносиб меҳнат бўйича 2021 — 2025 йилларга мўлжалланган мамлакат дастури қабул қилинди. Мазкур дастурда асосий эътибор халқаро стандартлардан келиб чиққан ҳолда, муносиб меҳнат тамойилларини илгари суришга, норасмий бандликни қисқартиришга ва ижтимоий ҳимоя масалаларига қаратилди.\nУшбу меҳнат индикаторлари истиқболда иқтисодий имкониятларни ривожлантириш, аҳоли бандлигини таъминлаш, янги иш ўринлари яратиш, энг муҳими, жамият ва давлатнинг барқарор ривожланишига ҳизмат қилади.\nШу ўринда айтиш керакки, Ўзбекистонда халқаро ҳамкорлар билан меҳнат муносабатлари бўйича “Better Work” ва “BCI” халқаро стандартларини жорий этиш юзасидан хам фаол иш олиб борилмоқда. 2021 йил охирида Ўзбекистон ХМТ ва Жаҳон банкига “Better Work” дастурини амалга оширишга кўмаклашиш имкониятини кўриб чиқиш учун мурожаат қилди ва ижобий жавоб олди. Бугунги кунда шу халқаро стандартларни жорий қилиш бўйича тизимли ишлар олиб бориляпти.\nИстиқболдаги устувор вазифалар\nМамлакатимизда одам савдосига ва мажбурий меҳнатга қарши курашиш борасида амалга оширилаётган ишлар ва мавжуд муаммолар ушбу масала бўйича таъсис этилган Миллий маърузачи томонидан кенг таҳлил қилиниб, келгусида эътибор қаратилиши зарур бўлган масалалар юзасидан аниқ таклиф ва тавсиялар ҳам ишлаб чиқилиши яхши анъанага айланган.\nХусусан, 2021 йил якуни бўйича Ўзбекистонда шу йўналишда амалга оширилган ишлар таҳлил қилиниб, натижалари юзасидан давлат раҳбарига таҳлилий ахборот киритилди ва тегишли топшириқлар олинди.\nШунингдек, мазкур масала Миллий комиссиянинг яқинда бўлиб ўтган мажлисида муҳокама қилиниб, таҳлилий ахборотда қайд этилган таклиф ва тавсияларни амалиётга татбиқ этиш бўйича алоҳида “Йўл харитаси” қабул қилинди.\nУнга асосан жорий йилда хам мажбурий меҳнатга қарши курашиш изчил давом эттирилади, халқаро ташкилотлар билан алоқа кучайтирилади, инсон ҳуқуқларини таъминлаш ва муносиб меҳнат шароити яратиш бўйича янги лойиҳа ва чора-тадбирлар рўёбга чиқарилади. Хусусан, соҳага оид миллий қонунчилик халқаро стандартлар асосида такомиллаштирилади, меҳнат соҳасидаги қатор конвенцияларни ратификация қилиш масалалари кўриб чиқилади.\nЎз навбатида, нафақат қишлоқ ҳўжалигида, балки қурилиш, ипакчилик, умумий овқатланиш тармоқларида ҳам меҳнат қонунчилиги талаблари бузилишининг олдини олишга оид мониторинглар олиб борилади. Албатта, бу ишларга фуқаролик жамияти институтлари вакиллари кенг жалб қилинади.\nҚишлоқ хўжалигидаги ислоҳотлар тизимли давом эттирилади, асосий эътибор соҳада муносиб, хавфсиз меҳнат шароити яратиш, меҳнатга муносиб ҳақ тўланишига эришиш ва тизимни механизациялаштиришга қаратилади.\nМиллий тўқимачилик корхоналари ва ушбу сохада фаолият юритаётган халқаро бренд ва корхоналар билан манзилли ҳамкорликни йўлга қўйиш бўйича алоҳида комплекс чоралар ишлаб чиқилади.\nҚолаверса, халқаро стандартларни татбиқ этиш янада фаоллаштирилади. Бу ўз ўрнида, биз учун янги бозорларнинг очилишига, юртимизда янги инвестициявий лойиҳаларни амалга оширишга кенг имкониятлар яратади.\nҚуйидагилар амалга оширилиши режалаштирилган:\n— миллий қонунчилик халқаро стандартлар асосида такомиллаштирилади, меҳнат соҳасидаги қатор конвенциялар ратификация қилинади;\n— мажбурий меҳнат бўйича ўтказиладиган мониторинглар тизимли давом эттирилади;\n— 2020 — 2030 йилларга мўлжалланган қишлоқ хўжалигини ривожлантириш стратегияси доирасида ислоҳотлар янада кучайтирилади;\n— миллий тўқимачилик корхоналари ва шу соҳада фаолият юритаётган халқаро бренд ва корхоналар билан манзилли ҳамкорликни йўлга қўйишга оид комплекс чора-тадбирлар қабул қилинади;\n— “Better work” ва “BCI” сингари меҳнат соҳасидаги стандартларни татбиқ этиш ишлари фаоллаштирилади;\n— мажбурий меҳнатнинг олдини олишга қаратилган кенг қамровли ахборот-тарғибот кампанияси давом эттирилади;\n— нодавлат нотижорат ташкилотларини қўллаб-қувватлаш, уларга меҳнат-ижтимоий соҳалардаги фаолияти учун молиявий грант аж ратиш йўлга қўйилади.\nХулоса ўрнида айтиш мумкинки, кучли сиёсий ирода ва ислоҳотларга комплекс ёндашув, қишлоқ хўжалигида бозор иқтисодиёти тамойиллари кенг татбиқ этилиши, қолаверса, терилган пахта учун тўлов миқдори оширилгани, меҳнат ва дам олиш шароити сезиларли даражада яхшилангани, давлат ва жамоатчилик томонидан ушбу йуналиш доимий назоратга олингани туфайли мажбурий меҳнатга қарши курашиш борасида сезиларли ютуққа эришилди ва бу натижаларимиз халқаро ҳамжамият томонидан хам эътироф этилмоқда. Шу маънода, бу йуналишдаги ишларимизни изчиллик билан давом эттириб, натижаларни янада яхшилаш йўлидан борамиз. Зеро, бу Ватанимиз равнақи ва халқимиз фаровонлиги учун ниҳоятда долзарбдир.


РАМАЗОН ИККИНЧИ ЎНКУНЛИГИНИНГ АҲАМИЯТИ - Fitrat.uz\nБош саҳифа / Мақолалар / РАМАЗОН ИККИНЧИ ЎНКУНЛИГИНИНГ АҲАМИЯТИ\nIyun 11, 2017\tРАМАЗОН ИККИНЧИ ЎНКУНЛИГИНИНГ АҲАМИЯТИda fikr bildirishni o'chirish 444 Кўришлар\nМуборак Рамазон ойининг дастлабки ўн кунлиги ортда қолди, иккинчи ўнкунлик бошланди. Унинг аҳамияти нимада? Расули Акрам (соллаллоҳу алайҳи васаллам) ўз ҳадисларида Рамазон уч қисмдан: биринчи ўнкунлик – Аллоҳнинг раҳмати кунлари, иккинчи ўнкунлик – Аллоҳнинг мағфирати, охиргиси – жаҳаннам оловидан паноҳ эканлигини таъкидлаганлар. Бу ҳадисни барчамиз жуда ҳам яхши биламиз. Лекин, кузатадиган бўлсак, нимага дуч келамиз?\nОдатда, Рамазонга бўлган иштиёқимизнинг энг юқори чўққиси унинг аввалида кузатилади, лекин ўрталарига қараб бу иштиёқ бир оз сусаяди ва охирги ўнкунликда Қадр кечасини кутиш ҳисобига яна авж олади. Афсуски, бундай муносабат бизнинг фойдамизга эмас. Чунки Рамазоннинг ҳар бир куни, ҳар дақиқаси ғанимат ва катта аҳамиятга эга, зеро, инсон олдида Аллоҳ таолонинг ажру – савобларига, мукофотларига эришиш, гуноҳларининг авф қилиниши ва ихлос билан қилинган исталган дуосининг қабул бўлиши учун миллионлаб имкониятлар очилади. Биз ҳозир Рамазоннинг ўртасида – Аллоҳ таолонинг мағфирати кунларидамиз. Бу куну – тунлар қанчадан – қанча бандаларни Жаҳаннам ўтидан озод қилиб, Жаннатга киришларига сабаб бўлиб қолиши мумкин. Рамазонда қилинадиган ибодатларнинг барчаси инсонларни ўз амаллари ҳақида тафаккур қилишга, ўзларини тахлил қилиб, гуноҳлари учун мағфират сўрашга ундайди. Тавба ва мағфират ҳам мана шу ибодатлар натижасида қўлга киритилади. Ва мусулмон бундан ҳеч ҳам малолланмайди, у ҳузур билан яна ҳам кўпроқ ибодат қилиши мумкин, фақат бунинг учун қилмишлари, хатолари ва гуноҳлари учун Аллоҳ таолонинг авфига эришса, кифоя. Шу сабабли Рамазоннинг ўртасида бизни собит ва маҳсулдор қилувчи ғайрат ва иштиёқни янгилаш жуда ҳам муҳимдир.\nАллоҳ таоло Қуръони Каримда бундай марҳамат қилади: “Илло, қайсилари тавба қилиб, хатоларини тузатиб, (ҳақиқатни) баён қилсалар, уларнинг тавбаларини қабул этурман. Мен Таввоб (тавбаларни қабул этувчи) ва Раҳмлидирман” (Бақара сураси 160-оят). Аллоҳнинг ваъдаси шундай. Ҳар биримизнинг ўзимизга яраша хато ва гуноҳларимиз бор, кимнидир ҳафа қилганмиз, озор етказганмиз, ёрдам бермаганмиз, қаердадир ёлғон гапирганмиз ва бундай хатолар жуда кўплаб йиғилиб қолган. Уларда хайр йўқ, улар бизнинг имон ва виждонимизга оғир юк бўлиб ётибди. Лекин Аллоҳ меҳрибон ва У бу кунларда бизнинг гуноҳларимиз учун мағфират ато этмоқда. Зеро, У муқаддас Қуръонда шундай дейди: “(Аллоҳ буюрадики). Раббингиздан мағфират (кечирим) сўрангиз, сўнгра Унга тавба қилингиз, шунда (У) сизларни маълум муддат (ажалларингиз охири)гача чиройли баҳра билан баҳраманд қилур ва ҳар бир фазлли (карамли, саҳий) кишига Ўз фазлини ато этур. Агар юз ўгирсангиз, бас, мен сизларга Улуғ кун (қиёмат) азоби (етиши)дан қўрқаман” (Худ сураси 3-оят).\nАбу Ҳурайра розияллоҳу анҳудан ривоят қилинади, Расулуллоҳ соллаллоҳу алаёҳи васаллам айтдилар: “Рамазон ойининг биринчи кечаси кириши билан шайтонлар ва исёнкор жинлар кишанланади. Жаҳаннам эшиклари беркилади, бирортаси ҳам очилмайди. Жаннат эшиклари ланг очилади, бирорта ҳам эшик ёпилмайди. Махсус жарчи: ҳой яхшилик истаганлар, келинг! Ҳой ёмонлик истаганлар ўзингизни тийинг! – деб жар сола бошлайди. Ва бу ойда Аллоҳ кўплаб одамларни дўзахдан озод қилади. Озодлик ҳар кечада бўлади” (Термизий, ибн Можа).\nБарчаларимизни Рамазон ойининг ҳар бир кечасини ғанимат билиб, гуноҳларимизга тавба қилувчилардан ва Аллоҳ таолонинг мағфиратига эришувчилардан қилсин!\nимом хатиби М.Нишонов\nАввалги Рўзадорга тиббий эслатма\nКейинги БМТ бош котиби “терроризмга қарши курашишнинг кучли йўлини” айтди\nIyun 1, 2018\t13,977\nIyun 22, 2017\t10,442\nMart 11, 2017\t10,350\nAvgust 16, 2017\t6,874\nAprel 6, 2017\t6,429


Чеченистон биринчи президенти Аҳмат ҳожининг юртимизга оид хотира материаллари Қодиров Давлат галереясига топширилди\nЧеченистон Республикаси пойтахтига Рустам Қўрғонбоев ва Хўжабаҳлил Асамовлардан иборат Ўзбекистон делегацияси келди, деб хабар берди grozny.tv. Улар Чеченистон аҳолиси учун Ўзбекистоннинг зиёрат туризми имкониятларини тақдим этдилар.\n"Диний саёҳатлар минтақада ҳам, хорижда ҳам туризмни ривожлантиришга ҳисса қўшади, икки республика ўртасидаги муносабатларни яхшилайди ва ёш авлод ўртасида таълим олиш имконини беради", - дейди Чеченистон туризм вазири Муслим Баитазиев.\nДелегацияда Бухоро мадрасаси Мири Арабда таҳсил олган, Чеченистоннинг биринчи Президенти, Россия қаҳрамони Ахмат-Ҳожи Қодировнинг устози бўлган ҳаттотлик ўқитувчиси Ҳабибулло Солиҳов ҳам бор эди. У киши Чеченистон Республикасининг биринчи президентига тегишли хотира нарсаларини Қодиров Давлат галереясига топширди.\nЙиғинда Ингушетиядан туризм вазирлиги вакиллари ва сайёҳлик компаниялари вакиллари ҳам таклиф этилди. Шунингдек, Чеченистон Республикаси диний идораси вакиллари, минтақа ижро этувчи органлари, Грознийдаги Россия ташқи ишлар вазирлиги ва минтақа туризм соҳаси вакиллари иштирок этишди.\nДругие материалы в этой категории: « Мусулмон олима замонавий ракеталарникидан 10 баробар тез ҳаракатланадиган двигатель кашф қилди\tОксфорд масжиди Рамазонда эҳтиёжмандлар учун таом тарқатади »


Германия, Швеция, Швейцария ва Чехиядаги ватандошлар Ўзбекистон (...)\nГермания, Швеция, Швейцария ва Чехиядаги ватандошлар Ўзбекистон Президенти сайловида фаол қатнашишга даъват этилмоқда\nЖорий йил 24 октябрь куни бўлиб ўтадиган Ўзбекистон Президенти сайловига пухта тайёргарлик кўриш жараёнида мамлакатимизнинг Германиядаги элчихонаси томонидан ушбу давлат ҳудудида бўлиб турган ватандошларимиз билан яқин алоқа ўрнатилган, деб хабар бермоқда “Дунё” АА мухбири.\nМамлакатимизнинг Германиядаги элчихонаси ва Франкфурт-Майн шаҳридаги Бош консулхонаси биноларида сайлов участкалари ташкил қилинди. Сайлов жараёнини юқори савияда амалга оширишга алоҳида эътибор қаратилмоқда.\nДипломатия миссияси консуллик бўлими маълумотига кўра, консуллик рўйхатида 4,5 мингга яқин мамлакатимиз фуқароси қайд этилган. Уларнинг аксарияти Германия ҳудудида истиқомат қилади.\nШу билан бирга, консуллик округига қарашли Швеция, Чехия ва Швейцарияда таҳсил олаётган ва меҳнат фаолиятини олиб бораётган ватандошларимиз ҳам ушбу сайловда қатнашишга қизиқиш билдирмоқда.\nЭлчихона томонидан хориждаги фуқароларимиз билан ўтказилаётган учрашувлар чоғида улар сайлов жараёнида фаол иштирок этишга даъват этилмоқда.\nЎзбекистоннинг Германиядаги дипломатия ва консуллик муассасаларининг расмий веб-сайти, ижтимоий тармоқлардаги саҳифалари, мамлакат оммавий ахборот воситаларида Президент сайлови ҳақидаги ахборот ва маълумотлар атрофлича ёритилмоқда.


Нега ажримлар жараёнини мураккаблаштириш уларнинг сонини камайтиришга ёрдам бермайди • NeMolchi.uz\nBosh sahifa Jabrlanganlarga maslahat Нега ажримлар жараёнини мураккаблаштириш уларнинг сонини камайтиришга ёрдам бермайди\nНега ажримлар жараёнини мураккаблаштириш уларнинг сонини камайтиришга ёрдам бермайди\nЎзбекистонда ҳар томонлама ажримлар сонини камайтиришмоқчи. Бунинг учун ажрашиш жараёнини мураккаблаштирилган. Лекин бу йўл билан муаммо хал қилинмайди.\n2010 йилда ФҲДЁ идоралари 17 794 жуфтнинг ажрим ҳолатларини расмийлаштирган (оформили), 2011 йилда 18 603 жуфтлик расман ажрашган, 2012 йилда 17 879 оила тарқаб кетган. 2013 йилда бу кўрсаткич 24 025 тани ташкил этди, 2014 йилда – 28 811, 2015 йилда – 29 647, 2016 йилда – 29 340 та жуфтлик ажрашди.\n2017 йилдан ажримлар сони 31 929 тага етди, 2018 йилда – 32 326, 2019 йилда – 31 389, аммо ўтган 2020 йилда расман 28 233 никоҳ бекор қилинди.\nАжримлар билан қандай курашиш мумкин?\nАжрашиш учун ариза берган эр-хотинларга ярашиш учун вақт (3 ойдан 6 ойгача) берилади. Ва бундан кейин ҳам улар ажрашиши кафолатланмайди. Бироқ, ажралишнинг мураккаб тартиби муаммони ҳал қилмайди. Гап менталитет ва баъзи урф-одатларимизда, уларни тарк этиш вақти келди.\nМамлакатда ажримлар сони камайиши учун нималарга эътибор қаратиш керак:\n1.\tКелишув асосида никоҳлар\n21-асрда яшаяпмиз-у, лекин бизда ёшларнинг никоҳланишини катталар хал қилади. Аксарият ҳолатларда ёшлар бир-бирини яхшилаб таниб олишлари учун вақт бўлмайди.\n2.\tХоҳишга қарши эрга бериш/уйлантириш\nҚизнинг бегона йигит билан гаплашиши ёмон-у, лекин ғирт бегона эркакка хоҳишига қарши тегиши одатий ҳолат. Йигитларни ҳам истагига қарши уйлантиришади, лекин эркакларнинг иши осонроқ. Жуда бўлмаса иккинчи хотин олади. Биринчиси ота-онасига хизмат қилади, иккинчиси суюкли ёр.\n3.\tЭрта никоҳлар. Бизда ҳали ҳам эрта никоҳлар кўп учрайди. Ўзи бола бўлиб турибди-ю, уни уйлантиришади ёки эрга беришади. Кўпинча бундай никоҳлар узоққа бормайди. Эркак молиявий томондан таъминлай олмайди. Аёл ишлай деса касб-малакаси йўқ. Катта шаҳарда-ку кафе-пафеда идиш ювувчими, шунга ўхшаш иш топса бўлар. Қишлоқларда эса фақат мавсумий иш топиш мумкин.\n4.\tУчинчи шахслар аралашуви. Анъанавий оилаларда ҳалигача совчиликка амма/хола/янга ёки умуман қариндош бўлмаган аёллар юради. Улар ҳатто келиннинг туғиш-туғмаслиги, ўзини қандай тутишгача аралашади. Бу эса низоларга олиб келади.\n5.\tКелинга муносабат\nЎғил уйлантирилмайди, ўзларига хизматкор қидирилади. Афсуски, келинларга қулга бўлгандай муносабат асрдан асрга ўтиб келмоқда. Қачондир қайнонасидан азият чеккан қайнона келин олгач, кунини кўрсатади. Келинларга муносабат деярли ҳамма жойда бир хил: уй ишлари билан шуғулланиш, ота-онага хизмат қилиш, итоаткор бўлиш. Келин ҳатто ўз ота-онасини кўргани бора олмайди. Ҳеч қандай овоз ҳуқуқига ҳам эга эмас.\n6.\t“Меросхўр” масаласига алоҳида тўхталиш керак. Аёл ўғил (меросхўр) туғмаса, у қисир. Атрофдагилар унга босим ўтказади. Ҳатто унга жавоб берилиб, бошқа келин олиниши мумкин. Фарғонада 4 қиз туққан келинни эри болалар билан кўчага ҳайдагани ҳақида ёзган эдик.\nСизнингча, ажримлар сони камайиши учун нималарга диққат қаратиш керак?


Пиллакор қанча даромад олади? – Сурхон тонги\nБош саҳифа / Қишлоқ хўжалиги / Пиллакор қанча даромад олади?\nМай 28, 2020\tҚишлоқ хўжалиги Изоҳ қолдириш 645 Кўрилди\nБу йил пиллакорларимиз 1600 тонна “кумуш тола” етиштириш ниятида астойдил меҳнат қилишаяпти. 29 минг қути ипак қурти парваришлаган оилавий звенолар ва фермер хўжаликлари аъзолари қуртхоналардан ҳосилни териб, пешма-пеш қабул масканларига топширишаяпти. Бугунгача вилоят бўйича 1510 тонна “кумуш тола” хирмони яратилди. Бу ютуққа давлат буюртмасини бажарган Шўрчи тумани пиллакорлари 154,7, шерободликлар 145, ангорликлар 128,5, музработликлар 116,1, қизириқликлар 95, бандихонликлар 45, бойсунликлар 40,4 тоннадан сифатли хомашё топшириб, муносиб ҳисса қўшишди.\nВоҳа пиллакорлари муваффақиятига шубҳасиз кўп сонли оилавий звенолар ва фермер хўжаликлари аъзоларининг қўшган улуши салмоқли. Хўш, бир ой ипак қурти қарови билан банд бўлган пиллакор меҳнатига яраша қай даражада манфаат кўраяпти? Масалан, Термиз тумани “Агро пилла” МЧЖ мутахассислари берган маълумотга кўра, Тўйчи Ачилдиев оилавий звеноси бир қути ипак қурти парваришлаб, 68 килограмм сифатли “кумуш тола” етиштирган. Звено аъзолари пилланинг ҳар килограммига 20 минг 400 сўмдан, жами бир миллион 389 минг сўмга эга бўлади. Уларга ипак қурти парваришининг дастлабки куни бир халта ун ва 25 литр пахта ёғи, умумий ҳисобда 400 минг сўмлик маҳсулот бўнак сифатида берилганди. Узоғи билан бир ҳафта орасида қолган бир миллион сўм иш ҳақи нақд берилади.\nБундан ташқари, Тўйчи Ачилдиев оилавий звеноси кичик-кичик боғланган 400 боғ тут шохи – ўтинли бўлишди. Биласиз, қишлоқда энг зарур – ўтин. Оиланинг ўзида тут ўтинига эҳтиёж бўлмаса, ҳар боғ тут шохчалари 5 минг сўмдан сотилса, 2 миллион сўм қўшимча даромад. Ёки оила то келгуси мавсумгача ўтин ҳақида қайғурмайди.\nШунингдек, Тўйчи Ачилдиевга тутзордан 50 сотих ер берилган. 20 сотихига бостирмасидаги қорамоли учун маккажўхори ва заминнинг қолган қисмига ерёнғоқ парваришламоқда. Энг муҳими, Тўйчи Ачилдиевнинг бир ой мобайнида ипак қурти боққани бир йиллик иш стажига ўтади. Демак, вилоятдаги бошқа пиллакорлар ҳам меҳнатларига яраша худди Тўйчи Ачилдиевдек манфаат кўришади.\nОлдинги СВЕРДЛОВ “БОБО” КИМ БЎЛГАН?\nКейинги Елкамизда катта масъулият бор…\nРўйхатга олиш моҳияти


Женевада Россия ва АҚШ маслаҳатлашувлари бошланди\n20:45 / 23.08.2016\nШвейцария пойтахти Женева шаҳрида Россия ва Америка ҳарбий экспертлари даражасидаги маслаҳатлашувлар бошланди. Унда, томонларнинг Суриядаги ўзаро ҳамкорлиги муҳокама этилади, деб хабар қилган РИА Новости агентлигига музокараларга алоқадор бўлган дипломатик манба.\n"Маслаҳатлашувлар бошланди", — деган у.\nАгентлик суҳбатдоши РФ ва АҚШ маслаҳатлашувлари неча соат давом этишига аниқлик киритмаган.\nЖеневада ўтказилаётган музокараларда Москва ҳамда Вашингтоннинг Ҳалабда гуманитар тўхталишларни ташкил этиш, инсорпарварлик юкларини олиб келаётган карвонлар хавфсизлигини таъминлаш, террорчиларга қарши курашда қуролли кучлар ҳаракатларини мувофиқлаштириш масалалари кўриб чиқилади.\nЭкспертлар учрашуви натижаси, РФ ва АҚШ ташқи ишлар вазирларининг икки томонлама музокаралари ўтказилиши ёки бўлмаслигига таъсир этади. Уларнинг учрашуви 26-27 август кунларига белгиланган.


Хитойда дунёдаги энг улкан лифт ишга тушди\n16:48 / 29.09.2016\nХитойнинг Хубей вилоятида Хубэй Янцза дарёсидаги дунёдаги энг йирик «Уч дара» гидроэлектростанцияси яқинида жаҳондаги энг катта кема лифти ишга тушди. Янги кема лифти муҳандислик ишининг мўъжизаси бўлиб, 113 метр баландликка умумий оғирликда 3000 тоннани кўтара олишга қодир.\nМазкур жараёнга тахминан 30-40 дақиқа вақт кетади. Бу эса бешта эшикдан иборат ўтиш тизимига нисбатан олти баробар тезроқдир. Баъзи кемалар қадам билан кўтарилишига тўғри келади, бироқ катта лифт кўплаб кемаларни кўчириб ўтишга имкон беради.\nЛифтнинг оғирлиги тахминан 15 500 тонна атрофида. Бинонинг асосий таркибий қисми 169 метр баландликдаги тўрт темир бетонли устунлар ҳисобланади. Улар орасида ҳовузга ўхшаш узунлиги 120 метр, кенглиги 18 метр ва чуқурлиги 3.5 метр бўлган платформа ўрнатилган. Айнан шу ерга кема жойлашади.\nДубайдаги Queen Elizabeth II лайнери бортида 244 та номерли меҳмонхона очилди (фотожамланма)\n22:07 / 24.04.2018\nАҚШдаги қирғоқдан XVIII аср кемасининг парчалари топилди\n11:53 / 30.03.2018\nКичик ҳажмли кемаларни рўйхатдан, техник кўрикдан ўтказиш қоидалари тасдиқланди\n18:50 / 13.02.2018


Сохта муҳр тайёрлаган йигит фош этилди\n17:08 / 03.12.2016\nУрганчлик Муҳриддин Олимов (исм-шарифлар ўзгартирилган) Украинанинг Днепропетровск шаҳридаги тиббиёт институтига ўқишга кирди. Аммо бир йил ўтмаёқ имтиҳонларни ўз вақтида топшира олмай талабалар сафидан чиқарилди. Буни эшитган ота-онаси ундан қаттиқ ранжишди, албатта, деб ёзади “Постда” газетаси.\nМуҳриддин Украинага бориб, бир амаллаб ўқишини тиклади. Орадан бир ойлар ўтгач эса, паспортидаги Ўзбекистондан чиқиш ва Украинада бўлиш муддатлари тугади. Шу боис давлат чегара хизматига бориб, кириш-чиқиш муддатларини узайтириб келиши лозим эди. Бу пайтда отаси катта новвосни сотиб берган пулининг ҳам таги кўриниб қолди. Бунинг устига яшаётган уйининг ижара пулини ҳам тўлаши керак. Шу пайт миясига келган фикрдан суюниб кетди.\nМуҳриддин ўша куни дўконга борди, керакли нарсаларни харид қилди ва икки кун хонадан чиқмади. Буни кўрган хонадон эгаси хавотирланиб, эшикни тақиллатди. Муҳриддин унга дарс қилаяпман, имтиҳон яқин, деди.\nХонага кирган уй эгаси хавотири ўринсиз эканига ишонч ҳосил қилиб, чиқиб кетади. Бу пайтда Муҳриддин ясаган муҳрлар тайёр бўлганди. У яна эшикни ёпиб олди ва ўта эҳтиёткорлик билан паспортига Ўзбекистондан чиқиш ва Украинага кириш ҳуқуқини берадиган чегара муҳрларини босди, муддатларни ёзиб, жимжимадор қилиб имзо чекди...\nМуҳриддин ёзги таътилда ота-онасининг олдида бўлиш учун самолётда Тошкентга учди. Ўзга давлатдагилар сохта муҳрларни пайқамагани учун бу ердан ҳам бемалол ўтиб кетаман, деб ўйлаган Муҳриддин бекорга суюнганини тезда тушуниб етди. Пойтахт аэропорти ходимлари унинг паспортидаги муҳрларни бир кўришдаёқ сохта эканини аниқлашди. Текширув давомида муҳрлар қалбаки эканлиги исботланди.\nталаба фирибгарлик жиноят Урганч


Ургутга Шабнами Сурайё келдими? - zarnews.uz\nЎтган ҳафта Ургутда “шанба куни амфитеатрга Шабнами Сурайё келармиш”, деган гап тарқалди.\nҲақиқатдан ҳам 20 июль куни Ургут туманига Тожикистон Республикасининг Панжикент туманидан меҳмонлар келди.\nТуман раҳбари бошчилигидаги гуруҳ таркибида панжикентлик тадбиркорлар, фермерлар, маданият ва санъат ходимлари, зиёлилар бор эди.\n“Чегара билмас дўстлик” деб номланган фестивали иштирокчилари “Жартепа” чегара постида тантанали кутиб олингач, Ургут истироҳат боғида ташкил этилган туман тадбиркорлари ишлаб чиқарган маҳсулотлар ва миллий ҳунармандчилик маҳсулотлари кўргазмаси билан танишди. Икки қўшни туман тадбиркорлари ҳамкорлик бўйича келишувларга эришди.\nШундан сўнг боғдаги амфитеатрда Ургут ва Панжикент туманлари санъаткорлари томонидан концерт дастури намойиш этилди. Шабнами Сурайё келмаган бўлса ҳам, Тожикистонда машҳур бошқа санъаткорларнинг қўшиқлари ургутлик санъат ихлосмандларига манзур бўлди.\nТеглар: Ургут Тожикистон концерт Шабнами Сурайё


ҚАНДАЙ ҚИЛИБ ҚАРИЛИКНИ ТЎҒРИ ҚАБУЛ ҚИЛИШ МУМКИН? • NeMolchi.uz\nBosh sahifa Jabrlanganlarga maslahat ҚАНДАЙ ҚИЛИБ ҚАРИЛИКНИ ТЎҒРИ ҚАБУЛ ҚИЛИШ МУМКИН?\nҚАНДАЙ ҚИЛИБ ҚАРИЛИКНИ ТЎҒРИ ҚАБУЛ ҚИЛИШ МУМКИН?\nҲар бир даврнинг ўзига яраша гашти бор. Шу жумладан қариликнинг ҳам. Юздаги ажин, оқарган сочлар, салқиган юзларга қараб гоҳида инсон ғамгин бўлади. Аммо ҳар қандай ёшда ҳам орзу қилиш, яшаш учун маъно топиш мумкин.\nХўш қариликдан қўрқмаслик учун нима қилиш керак?\n1. Энг муҳими, қарилик ҳақида ўйлаб ғам чекавермаслик. Қўлимизда бўлмаган нарса учун ўйланиб нима қиласиз. Бу мутлақо бефойда иш. Табиатга қарши чиқиш оқибати фақат қайғули якун топиши мумкин. Донишмандларнинг айтишича, ўзгаришларни борлигича қабул қилиш ва уларга қаршилик кўрсатмаслик доноликнинг бошланиши бўлади.\n2. Кексаликни ҳаёт инъоми деб билинг ва ҳар дақиқадан мамнунлик излаб яшанг.\n3. Ортга қарайверманг, бугун билан яшанг. Бугунги ҳаёт завқи қарилик қўрқувидан кўра устун. Умрингиз давом этаверар экан, қадрли дамларингиз кўпаяверади.\n4. Кексалик ўлим ҳақидаги ўйлар билан боғлиқ. Аммо ёмон нарса ҳақида қанчалик кўп ўйланса, ўша воқеа-ҳодисалар шунчалик тез келади. Шунинг учун ёмонлик ҳақида ўйлайверманг.\n5. Замонавий нейрохирургия асосчиси Харви Кушинг шундай деган: «Умрни узайтиришнинг ягона усули — бу олдинга мақсад қўйиб яшашдир. Шунда ўтмишни унутиб, келажакка интилиб яшашга ўтасиз.\nСаломатлик қандай бўлишидан қатъий назар, ҳаётга бўлган қизиқишни йўқотмаслик керак. Ҳаётга бўлган қизиқишни ҳар қандай машғулотдан топиш мумкин. Ҳеч бўлмаса, невараларга қараш ҳам кекса инсонларга ўзгача завқ бағишлайди. Ахир бу ҳам бир мақсадга киради. Ўзини банд қилиш орқали қариликдаги турли салбий фикрларни енгса бўлади.\nЎлимдан қўрқмасликни ўрганиш\nАгар инсон ёшига кўника олса, у умр якунига ҳам хотиржамлик билан назар ташлайди. Тўғри қалбда ғамгинлик бўлсада, лекин табиатнинг бу қонунини қабул қилади. Ушбу ҳодисага тайёргарлик кўриш баробарида, муддатидан олдин “ўлиш” керак эмас. Ҳаммасининг ўз фурсати бор. Фақат қалбни ижобий ҳисларга тўлдириб яшаш даркор.


Термиз археология музейида “Сурхон воҳаси – бахшилар диёри”номли кўргазма очилди - Халқ сўзи\n17:56 28 Март 2019 Жамият\nПрезидентимиз Шавкат Мирзиёевнинг 2018 йил 1 ноябрдаги қарорига биноан Халқаро бахшичилик санъати фестивали ҳар икки йилда бир маротаба Термиз шаҳрида ўтказилиши белгиланган. Айни пайтда фестивалга тайёргарлик кўриш ва уни юқори даражада ўтказиш ишлари қизғин олиб борилмоқда.\n“Ҳар қайси халқнинг азалий тарихи ва маданияти энг аввало унинг оғзаки ижоди - фольклор санъатида, достон ва эпосларида мужассам топган бўлиб, улар миллатнинг ўзлигини англаш, унинг ўзига хос миллий қадриятлари ва анъаналарини сақлаш ва ривожлантиришда бебаҳо манба ҳисобланди”, дея таъкидланди Президент қарорида.\nФестивалнинг айнан Сурхон диёрида ўтказилиши бежизга эмас. Тарихий манбаларнинг гувоҳлик беришича, Сурхон заминида бундан 3,5-4 минг йил аввал илк шаҳарсозлик, ҳунармадчилик ва суғорма деҳқончилик қаторида амалий санъат ва маданий ҳаёт кенг ривожланган. Жумладан, халқ оғзаки ижоди намуналари – фольклор этнографияси, эпос ва достонларда маҳаллий аҳолининг узоқ ўтмиши, маданияти ва миллий қадрият ва анъаналари ўз ифодасини топган. Ана шу ноёб маданий меросни асраб-авайлаш, уни келгуси авлодларга етказиш ва кенг тарғиб қилиш ишлари изчиллик асосида давом эттирилмоқда. Дарвоқе, 1999йил Термиз шаҳрида “Алпомиш” достонининг 1000 йиллиги ЮНЕСКО шафеълиги остида халқаро миқёсда кенг нишонланганди.\n- Халқаро бахшичилик санъати фестивали муносабати билан иш бошлаган мазкур кўргазма Шеробод-Сурхон бахшилик мактаби, унинг ривожланиш йўли, шу заминдан етишиб чиққан халқ бахшилари ҳаёти ва ижодини кенг тарғиб қилишни кўзлайди, -дейди Термиздаги бахшичилик мактаби раҳбари, Ўзбекистон халқ бахшиси Шоберди бахши Болтаев. – Бундан 20-30 йил аввал воҳамиздаги бахшилар сони бармоқ билан санарли ва бу санъат турига ҳукумат даражасида деярли эътибор йўқ эди. Бугун эса шундан қувонаманки, ҳозирда вилоятимизнинг ўзида 200 нафарга яқин бахшилар фаолият олиб боришяпти. Айниқса, ёшларнинг ушбу санъат турига қизиқиши катта. Халқаро бахшичилик санъати фестивалининг ўтказилиши биз, бахшиларни дунё саҳнасига олиб чиқишга хизмат қилади.\nКўргазмадан сурхондарёлик ўнлаб халқ бахшилари ҳаёти ва уларнинг ижодий фаолияти ҳақида ҳикоя қилувчи кўргазмалар ўрин олган. Шу билан бирга Сурхондарё тарихи, этнографияси, фольклор ва халқ амалий санъати ҳақидаги чоп этилган китоб ва фотоалбомлар ҳам намойиш этилмоқда.\n- Бахшичилик санъати ўзининг бой анъаналари ва узоқ тарихига эга, -дейди Ўзбекистон халқ бахшиси Хушбоқ Мардонақул ўғли. – Ҳар ким ҳам қўлда дўмбира олиб, миллий либос кийгани билан бахши бўлиб қолмайди. Бахшичилик юксак иқтидор, ижодий салоҳият ва ақлий қобилиятни талаб этади. Мен ўзим қирқдан зиёд достонларни, юзга яқин анъанавий термаларни биламан. Уларни ёш авлодга етказишга астойдил ҳаракат қилиб келмоқдаман. Муҳими, умидли ёш бахшиларимиз кўп. Айниқса, давлатимиз раҳбарининг Халқаро бахшичилик санъати фестивалини ўтказишга доир қарори мени ниҳоятда руҳлантирди. Бундай юксак эътибор келгусида халқ бахшиларининг янги авлоди етишиб чиқиши учун замин яратади.\n“Сурхон воҳаси – бахшилар диёри”номли кўргазма жорий йилнинг 15 апрелига қадар ўз ишини давом эттиради.


«Қайнопамнинг макрига чув тушдик...» - Darakchi\n«Қайнопамнинг макрига чув тушдик...»\nСАВОЛ-ЖАВОБ 16.12.2016, 11:03\n— Биз яшаб келган ҳовли қайнота-қайнонамнинг номида эди. Эрим оилада ягона ўғил. Эр-хотин биргалашиб, ҳовлини таъмирладик, имкон қадар эпақайга келтириб олгандик. Бироқ қайнопам кекса ота-онасининг кўзини шамғалат қилиб, уйни ўз номига расмийлаштириб олибди. «Ўзимни болам-ку», деб улар ҳам қандай ҳужжатни имзолашаётганини билишмаган. Ҳаммаси ойдинлашгач эса қайнопам оиласи билан кўчиб келиб, бизни уйдан чиқариб юборди. Ҳозир ижарада яшаяпмиз. Ваҳоланки менинг ҳам, эримнинг ҳам «прописка»миз ўша ҳовлида. Нега бизнинг розилигимизни олмай уйни ўз номига ўтказиб олган? Юзага келган вазиятда бизнинг ҳам бирор ҳақ-ҳуқуқимиз борми?\n— Уй олди-сотди шартномаси расмийлаштириш йўли билан қайнопангиз эгалигига ўтган бўлиб, бунда уй рўйхатидаги доимий яшовчилар, яъни сизларнинг розилигингиз олинмаган ҳолатда, олди-сотди шартномасини ҳақиқий эмас, деб топишни сўраб фуқаролик судига мурожаат этишингиз мумкин.\nОта-онангиз томонидан уй қайнопангизга ҳадя қилинган ёки васиятнома асосида қолдирилган ҳолатда ҳам сиз оилангиз билан уй рўйхатида бўлганингиз учун турар-жойдан фойдаланиш ҳуқуқингиз сақланиб қолади. Мазкур ҳолатда ҳам, уйга киритишни сўраб фуқаролик судига мурожаат этишингиз мумкин.


Россия парвозларни тиклаш учун хорижий давлатларга қандай талаб қўймоқда - Зайцев - 31.07.2020, Sputnik Ўзбекистон\nРоссия касалланиш даражаси кўп бўлмаган хорижий давлатлар билан авиапарвозларни қайта тиклаш имконини ўрганмоқда, лекин март ойида киритилган чекловларни тўлиқ... 31.07.2020, Sputnik Ўзбекистон\n19:13 31.07.2020 (янгиланди: 19:14 31.07.2020)\n© Пресс-служба МИД РФ / Фотобанкка ўтишБрифинг заместителя директора департамента информации и печати МИД РФ А. Зайцева\nРоссия касалланиш даражаси кўп бўлмаган хорижий давлатлар билан авиапарвозларни қайта тиклаш имконини ўрганмоқда, лекин март ойида киритилган чекловларни тўлиқ бекор қилишга ҳали эрта.\nТОШКЕНТ, 31 июл - Sputnik. РФ ТИВ Ахборот ва матбуот департаменти директори ўринбосари Алексей Зайцев Россия халқаро парвозларни тиклаш бўйича қандай иш олиб бораётгани ҳақида гапириб берди.\n"Яқин келажакда 14 кун мобайнида касалланиш даражаси 100 минг аҳолига 40 кишидан ва ўртача кунлик ўсиш суръати 1% дан кўп бўлмаган давалатлар билан авиақатновларни тиклаш имконияти кўриб чиқилмоқда", - деди Зайцев.\nРФ Матбуот департаменти вакили сўзларига кўра, Россия халқаро парвозларни тиклаш бўйича машаққатли ишларни амалга оширмоқда. Аммо март ойида жорий этилган чет элликлар ва фуқаролиги бўлмаган шахсларнинг РФ ҳудудига киришига вақтинча чекловларнинг тўлиқ бекор қилиниши, шунингдек, Россия фуқароларининг ҳаво чегарасидан бошқа назорат пунктлари орқали ўтишлари ҳақида гапиришга ҳали эрта.\nSputnik Беларусь хабар беришича, Зайцев Россия ТИВ турли мамлакатларнинг хорижий рейсларни қабул қилишга тайёрлигини ва бу борада киритилган махсус талабларни таҳлил қилаётганини маълум қилди. Масалан, коронавирусга тест сертификатини тақдим этилиши ва чет элликларнинг карантинга жойлаштириш зарурияти.\nЭслатиб ўтамиз, 1 августдан россияликларга Буюк Британия, Туркия ва Танзанияга парвоз қилиш руҳсати берилади. Шу билан бирга, 15 июлдан бошлаб, уйга қайтганидан сўнг, сайёҳлар карантинга жойлаштирилиши шарт эмас, COVID-19 тестини топшириш кифоя бўлади.


Ёлғоннинг ёвғони ёмон (2019 йил, 19 сон) | insonvaqonun.uz\nБош саҳифа/Олам ва одам/Ёлғоннинг ёвғони ёмон (2019 йил, 19 сон)\nЁлғоннинг ёвғони ёмон (2019 йил, 19 сон)\nМеъёр бўлгани яхши\nБугунги кунда оммалашган “Facebook”, “Instagram”, “Twitter” каби ижтимоий тармоқларда айримлар ўзларининг интим муносабатлари, шахсий, оилавий масалаларини “пост” қилиб қўйишганини кўп кузатгансиз. Ажаб ҳолат. Болалигимизда бобо-бувиларимиз “Уйдаги гап кўчага чиқарилмайди”, деб кўп уқтиришарди. Ҳозир эса кўча тугул бутун мамлакат бўйлаб, балки бутун жаҳон бўйлаб тарқалишини истаб қолаяпмиз. Қолаверса, ҳар хил бўлар-бўлмас, бачкана, иғво ва фисқу фасоддан иборат фикрларни ёзишдан ҳеч чарчамаяпмиз. Ҳар ким хаёлига неки келса ёзмоқда, истаган нарсасини ижтимоий тармоқдаги “виртуал дўстлари” билан баҳам кўрмоқда. Кимдир мушугининг суратини “Instagram”га жойласа, яна кимдир ўртоқлари билан беҳаё ҳолда тушган расмини “Facebook”даги саҳифасига жойлаштирмоқда. Турли хил ёшдаги, хоҳ у қари бўлсин, хоҳ ёш бўлсин ўзига ярашмаган расмлар ва постлар қўйиши одат тусига айлангани эса энг ачинарли ҳоллардан яна биридир.\nМаълумотларга қараганда, Ўзбекистонда “Facebook” ижтимоий тармоғининг фойдаланувчилари сони 1,5 миллион (2018 йилдаги ҳолат бўйича)дан ошар экан. 1 та профилни эса ўртача 2-3 минг киши кузатади. Агар у таниқли инсон бўлса-ку умуман бошқа масала. Унинг кузатувчилари сони 5-10 мингдан ошиб кетиши турган гап. Ана энди тасаввур қилинг, бир киши ўз оиласида бўлган воқеани ёки ўзи билан боғлиқ қандайдир мавзуни профилига қўйса. Агар пост қизиқроқ бўлса, уни кўрган кузатувчи бир тугма орқали бошқаларга ҳам улашади. Қарабсизки, бир дегунча сизнинг шахсий ҳаётингиз ёки масалангиздан 5-10 минг киши хабардор бўлиб турибди.\nИжтимоий тармоқ — ёлғон ҳаёт, лекин даҳшатли ўйин. Техникани тушунган, замонавий ахборот технологияларидан қисман бўлса-да бохабар бўлганлар-ку бу виртуал тузоқлардан сақланар, лекин интернет ва компьютер технологияларини “сеҳрли куч”, дея тасаввур қиладиган одамлар-чи? Улар бу каби катта-кичик хавфлардан қандай ҳимояланади? Ҳали кўп вақт бўлмади, айнан ижтимоий тармоқлар ҳамда мобил мессенжерлар орқали “Момо”, “Синий кит (кўк кит)” каби инсон ҳаётига жиддий хавф соладиган (аслида бу шунчаки ўйин) ўйинлар хуружи юртимизни ҳам четлаб ўтмади. Бу каби ўйинлар кимларнидир умрига завол бўлди, кимларнидир кўнглига қўрқув солди.\nИжтимоий тармоқ — вақт ўғриси. Кузатувлар, сўровномалардан билиш мумкинки, одамлар ижтимоий тармоқ учун бир кунда камида 4-5 соат вақт сарфлашади. Интернет оламини кезар экансиз, баъзиларнинг эрта-ю кеч “online”, “в сети” каби ҳолатларига кўзингиз тушади. Беихтиёр бу одамлар интернетда “яшайдими?”, дея ўзингизга савол берасиз.\nИжтимоий тармоқ — пул сарфлашнинг осон йўли. Ўзбекистондаги мобил алоқа операторлари тарқатаётган маълумотларга қараганда, мижозлар томонидан тўланаётган абонент тўловларининг 3 дан 2 қисми интернет “megabayt”лари учун сарфланар экан. Кузатувларда яна шу аён бўлдики, интернетга ажратилган “megabayt”ларнинг ярмидан кўпи ижтимоий тармоқлар учун сарфланади. Шунинг учун ҳам (бу шахсий фикрим) сўнгги йилларда таъриф режаларда берилаётган “megabayt”лар интернет учун алоҳида, ижтимоий тармоқлар учун алоҳида каби ҳажмларга ажратиб чиқилди. Бундан ташқари, интернетда турли хил ёлғон хабарлар ва ўйинлар ортидан пулларини йўқотаётган одамларни ҳам учратиб турибмиз. Бу каби ўйинлар қайси ва улар қандай бўлиши барчамизга аён.\nШу ўринда яна бир қизиқ ҳолатга эътиборингизни қаратмоқчимиз. “Instagram”, “Telegram” каби ижтимоий тармоқ ва мессенжерларда аъзолар сонини кўпайтириш учун пул сарфлайдиганлар ҳам бор экан орамизда. Бу каби ёлғон аъзо қўшувчилар аъзо қўшиш нархларини ҳам белгилаб олишган.\nБиз интернет, ижтимоий тармоқлар кони зарар, деяётганимиз йўқ. Албатта, замонавий ахборот технологиялари ютуқларининг фойдали жиҳатлари борлигини ҳам инкор эта олмаймиз. Фақат ҳар бир нарсада меъёр бўлиши кераклигини ёдингизга солмоқчимиз, холос. Ўйлашимизча, одамлар қимматли вақтларини ижтимоий тармоқлар учун сарфлашлари нотўғри, чунки ҳеч қандай тармоқ жонли, ҳақиқий мулоқот ўрнини боса олмайди. Яна шуни таъкидлаш лозимки, ижтимоий тармоқлардаги фаоллик, шон-шуҳрат ҳеч қандай аҳамиятга эга эмас, инсон учун энг муҳими ҳақиқий ҳаётда ўз ўрнини топа билишдир.


Online-maktab лойиҳаси давом эттирилади | Azon.uz - Ахборот-таҳлилий портал\nБу ҳақда АОКА штабида ташкил этилган брифингда Халқ таълими вазирлиги бошқарма бошлиғи Эркин Муродов хабар берди.\nКоронавирус пандемияси билан боғлиқ мамлакатимиздаги вазият туфайли ўқув йилининг тўртинчи чорагини масофадан ташкил қилишга тўғри келди. Учта телеканалда ташкил этилган видеодарсларда 200 нафардан ортиқ педагог 3900 дан зиёд дарслар тайёрлаб, эфирга узатди. 2019-2020 ўқув йилида мамлакатимизда 9942 та мактабда 6,12 млн ўқувчи таҳсил олди.\nOnline-maktab лойиҳаси давом эттирилади. Ёзда телеканаллар орқали ўқувчиларга инглиз тили ва замонавий касб ҳамда кўникмалар бўйича билим берадиган дарсларни намойиш этиш режалаштирилган.\n2019-2020 ўқув йили натижаларига кўра, 9-синфни жами 490 мингга яқин ва 11-синфни 451,3 минг нафар ўқувчи битирди. Битирувчилар 15 июнга қадар чоп этилган аттестат (шаҳодатнома)ларнинг электрон шаклини (сканер) олади.\nЖами 6901 нафар ўқувчи олтин ва кумуш медал совриндорлигига даъвогар бўлмоқда. Улардан 4682 нафари олтин медал ва 2219 ўқувчи эса кумуш медал соҳиби бўлиши кутилмоқда.\nТайёрланган аттестат (шаҳодатнома)лар, олтин ва кумуш медаллар ҳудудда эпидемиологик вазият яхшиланиб, ўқувчиларга топширилгунга қадар барча хавфсизлик чораларини кўрган ҳолда, умумий ўрта таълим муассасасида сақлаб турилади.\nОнлайн Онлайн дарс Махсус Мактаб ўқув\n223 20:30 18.12.2020\nАzonTV’да Қуръон мусобақаси ўтказилмоқда\n697 12:01 08.12.2020\n470 16:25 13.11.2020\n1449 18:30 26.10.2020\nAzonTV'да эксклюзив янги викторина\n794 19:39 03.10.2020\n5937 12:16 26.09.2020


Нима учун тиббиёт ходимлари коронавирус юқтириб олди? – Газета.uz\n9 апрель 2020, 15:34 Коронавирус Жамият\nБош давлат санитария инспектори Нурмат Отабеков тиббиёт ходимларининг коронавирусга чалиниш ҳолатлари юзасидан изоҳ берди. Эслатиб ўтамиз, март ойи охирида Вирусология илмий-тадқиқот институтининг 11 нафар ходими коронавирусга чалингани хабар қилинган эди.\n«Дастлабки кунларда, айниқса ИТИ клиникасига янги беморлар келганида, тиббиёт ходимлари бу инфекция билан ҳали таниш эмас эди. Аммо уларнинг барчаси тегишли тартибда даволанмоқда ва ушбу таркибда жиддий асоратлар йўқ», — деди бош санитария инспектори.\nНурмат Отабековнинг сўзларига кўра, сўнгги вақтларда тиббиёт ходимлари орасида касалланиш ҳолатлари қайд этилгани йўқ. Чунки вируснинг контагиозлиги (юқиши) яхши ўрганилган бўлиб, тиббиёт ходимларига инфекция юқишининг олдини олиш бўйича чора-тадбирлар маълум.


Кўпиклар таркибига табиий компонентлар, намлантирувчи ва совун киради. Лекин, ҳозирги замон косметик маҳсулотларини ишлаб чиқарувчилар таркибига ушбу асосий қўшимчалардан ташқари, бошқа ажойиб фойдали бўлган қўшимчалари бор кўпикларни тавсия қилмоқдалар. Сўнгги ишлаб чиқарилган кўпик шиллиқурт экстракти қўшилган кўпикдир. У юз терисини умуман қуритмайди, тинчлантиради ва яраларнинг осон ва тез битишига ёрдам бериши билан фарқ қилади.\nАгар сиз юз терингизнинг доимо соғлом ва жозибали кўринишини истасангиз - уни тўғри тозалашга аҳамият беринг. Макияжни кўпик ёрдамида тозалаш совун ёки салфетка билан тозалашга қараганда қулай бўлибгина қолмай, терига жуда фойдалидир.\nКорейс кўпикларидан кунига икки маҳал фойдаланиш мумкин. Эрталаб - ҳар доимги ювиниш, кечқурун - юзни чуқур тозаловчи кремни ювиш учун (агар сиз декоратив косметикадан кўп миқдорда фойдаланган бўлсангиз).\nКўпикдан фойдаланиш жуда ҳам қулай, чунки, у осон кўпиради ва сув билан осон чайилади.\nЮз териси кун мобайнида кўпгина кирларни ўзига йиғади:\n- тери ўзи ишлаб чиқарадиган ёғлар, токсинлар;\n- терига ташқаридан ўтирадиган кирлар чанг, микрозаррача ва бошқалар;\n- макияж қолдиқлари.\nШу сабабли сиз қаерда ва қандай иқлимда яшашингиздан, косметик маҳсулотларидан фойдаланмаслигингиздан қатъий назар, юз терисини кунига икки маҳал эрталаб ва кечқурун ювишингиз зарур.\nФақатгина корейс юзни тозаловчи кўпикларини тўғри танлай олсангиз ва кунига икки маҳал фойдалансангиз - терингизнинг гўзал ва соғлом бўлиши учун шароит яратасиз.\nLa'core компанияси бугунги кунда икки хил шиллиқурт экстрактли ва BeBeuty everyone* сериясидан атиргул суви билан бойитилган кўпикларни тақдим этади.


7 апрель куни Kun.uz сайтида «Видеодарсларни ўзлаштиришга интернет тезлиги йўл бермаяпти» сарлавҳали мақола эълон қилинган ва унда сайт ўқувчиларидан бирининг интернет тезлиги пастлиги онлайн дарсларни ўзлаштиришда имкон бермаётгани борасидаги мурожаати келтирилганди.\n«Оилада мендан ташқари яна бир талаба бор: укам ҳозир институтнинг 5-босқич талабаси. Синглим эса мактабда ўқийди. Онам мактабда дарс беради.\nҲаммамизнинг иш ва ўқиш фаолиятимизга интернет жуда керак. Онам ўқувчиларига онлайн дарс ўтиши, биз эса онлайн таълим олишимиз керак. Ҳозир университетларда масофавий таълим йўлга қўйилган.\nТуман марказида яшасак ҳам, уйимизда мобил интернет деярли ишламаяпти. Уйга Wi-Fi ўрнатиш ҳақида «Uztelecom» АЖнинг Жомбой туман филиалига ариза берганмиз. Яқинда Wi-Fi ўрнатиб беришга ваъда беришди, лекин айтилган вақтида улаб беришгани йўқ», – дейилганди Муҳриддин Баҳриддиновнинг мурожаатида.\n«Ўзбектелеком» АК ушбу мурожаат бўйича муносабат билдирди.\n«Мурожаатчи жорий йилнинг 9 март куни «Ўзбектелеком» АК Самарқанд филлиали Жомбой тумани телекоммуникация боғламасига интернет хизматига уланиш учун ариза топширган. Ариза масъуллар томонидан ўрганиб чиқилган ҳамда мурожаатчига жорий йил 24 март куни мазкур ҳудудда мавжуд телефон алоқаси магистрал линиясида бўш сиғим мавжуд эмаслиги, мурожаатчининг интернет хизматига бўлган талаби тармоқни ривожлантириш ишлари доирасида кўриб чиқилиши маълум қилинган.\nМурожаатни ўрганиш вақтида Муҳриддин Баҳриддинов истиқомат қилувчи мазкур ҳудуд «Ўзбектелеком» АК кенг полосали уланиш тармоғини ривожлантириш режасига киритилган бўлиб, бу ерда ҳозирги кунда илғор технологиялардан бири бўлган GPON технологияси асосида телекоммуникация хизматларини тақдим этиш режалаштирилган эди. Лойиҳа бўйича мазкур ҳудудда режалаштирилган ишлар жорий йилнинг 8 апрель куни якунига етказилган ва мурожаатчи билан телекоммуникация хизматлари тақдим этилиши бўйича шартнома имзоланган. Шу тариқа Муҳриддин Баҳриддиновнинг интернетга бўлган талаби қондирилган.\nЎз навбатида «Ўзбектелеком» АК нашрингизга шу каби мурожаатларни етказиб берганингиз учун ташаккур билдиради», дейилади «Ўзбектелеком» АК Kun.uz’га тақдим этган муносабат матнида.


Бош саҳифа / Спорт / Батиста: Ўзбекистон билан ўйинда ҳужумкор футбол к...\nБатиста: Ўзбекистон билан ўйинда ҳужумкор футбол кўрсатамиз\nФутбол бўйича жаҳон чемпионати саралаш баҳслари иккинчи тур ўйинида Баҳрайн терма жамоаси Ўзбекистонга қарши ҳужумкор футбол намойиш этиш ниятида. Бу ҳақда жамоанинг бош мураббийи Серхио Батиста маълум қилди.\n«Жамоамиз Тошкентга фақатгина уч очко келди. Бизнинг асосий фалсафамиз – ҳар бир ўйинда астойдил ғалаба учун курашиш. Нима бўлишидан қатъи назар, бу мақсад ҳеч қачон ўзгармайди. Жуда қийин бўлади, лекин олдимизга қўйган мақсад сари астойдил ҳаракат қиламиз», – деди Батиста бугунги ўйин олди матбуот анжуманида.\nМураббийнинг сўзларига кўра, Яман билан ўйиндан сўнг жамоа яхши ҳолатда, эртанги ўйинга тайёргарлик эса етарлича қониқарли ўтган. Ўйинчилар тактик ва жисмоний жиҳатдан тайёр, деб таъкидлади у.\n«Олдимизда жуда яхши жамоа билан ўйин ўтказиш турибди, биз майдон эгалари уч очко учун курашишларини тушунамиз, шунинг учун эртага жуда қийин ва қизиқарли ўйин бўлади», – қайд этиб ўтди Батиста.\nМураббий жамоаси ёпиқ ўйин кўрсатмаслигига ишонади. «Бу бизнинг режамизга кирмаган. Ўйин ўз уйимизда ўтадими ёки меҳмонда, бу аҳамият касб этмайди. Биз ҳар доим ўз олдимизга уч очко ишлашни мақсад қилиб қўямиз. Ҳужумкор футбол – бу бизнингн асосий фалсафамиз», – дейди аргентиналик мутахассис.\n«Баҳрайн қачонлардир қитъанинг энг кучли терма жамоаларидан бири бўлган, бугун биз яна ўсишга ҳаракат қилаяпмиз ва бунинг учун қўлимиздан келган ҳаммасини қиламиз. Бутун дунёда футбол тез ўзгаради, умид қиламанки, яна шунақа кунлар келади, термамиз жаҳон биринчилиги учун йўлланма олишга даъвогар жамоалардан бири бўлади», – деб гапларига хулоса ясади Батиста.\nЎзбекистон ва Баҳрайн терма жамоалари ўртасидаги ўйин 29 март куни «Бунёдкор» стадионида соат 18.00 да бўлиб ўтади.


Қирғизистонда теракт олди олинди\n14:32 / 19.07.2017\nҚирғизистон Миллий хавфсизлик қўмитаси ходимлари республика ҳудудида содир этилиши режалаштирилган терактнинг олдини олишди. Қўмита матбуот хизмати берган хабарга кўра, қўпорувчилардан портловчи қурилмалар тортиб олинган.\n"Ўш вилояти Қорасуй тумани ҳудудида террорчилик акти содир этишга тайёрланган шахс ушланди. У халқаро террорчилик ташкилоти аъзоси бўлиб, унинг уйи тинтув қилинганда, 8 кг оғирликдаги портловчи моддалар топилган", дейилган хабарда.\nМусодара қилинган бомба жойида сапёрлар томонидан зарарсизлантирилган.\nХабар қилинишича, қўлга олинган шахс Сурия ва Ироқда бўлган, жанговар ҳарбий тайёргарликдан ўтган ҳамда республика ҳудудида теракт содир этишни режалаштирганди.\nУнинг ёнидан экстремистик характердаги материаллар, электрон қурилмалар ва бомба тайёрлашда ишлатиладиган бошқа воситалар топилган. Айни вақтда унга нисбатан жиноий иш очилган.\nҚирғизистон Ўш вилояти


UzNews - Россиядан Тошкентга яна янги метро вагонлари юборилди\n13 окт 2021, 16:07\nРоссиядан Тошкентга яна янги метро вагонлари юборилди\nБу "Метровагонмаш" АЖ ва "Тошкент метрополитени" УК ўртасидаги шартнома асосида сотиб олинган вагонларнинг охирги партияси бўлди.\nБугун, 13 октябрь куни "Трансмашхолдинг" АЖ таркибига кирувчи "Метровагонмаш" АЖ 20 та замонавий метро вагонларини ишлаб чиқариб, Тошкентга жўнатди. Шунинг билан "Тошкент метрополитени" УК олдидаги контракт мажбуриятларнинг бажарилишини якунлади.\nЮборилган вагонлардан Тошкентда тўртта вагонли 5 метро поезди шакллантирилади. Ушбу модификациядаги ҳаракатланувчи таркиблари етказилиши билан Тошкент метрополитенида замонавий поездлар сони жами 60 вагонни, яъни 15 та тўрт вагонли поездларни ташкил этади.\nҚайд этилишича, метро вагонларининг хизмат қилиш муддати 30 йил бўлиб, метро поездининг конструкцион тезлиги соатига 90 км.\n"Вагонлар кенглиги 1,4 метр бўлган эшиклар очиқ ва ёпиқ ҳолатларни кўрсатувчи ташқи ёруғлик сигнализацияси билан жиҳозланган. Бош вагонларда ногиронлар аравачалари учун жойлар мавжуд. Вагон ва машинист кабиналари видеокузатув тизими, кондиционер ва ҳавони зарарсизлантириш тизимлари билан жиҳозланган", - дейилади хабарда.


ЕИ Озодлик мухбирини ҳибсдан чиқаришни талаб қилмоқда\nОзодлик радиоси туркман хизмати мухбири Ровшен Язмуҳамедов 6 май куни ҳибсга олинган эди.\nЕвропа Иттифоқи делегацияси Туркманистон раҳбарияти билан учрашуви чоғида Озодлик радиоси туркман хизмати мухбири Ровшен Язмуҳамедовни қамоқдан озод қилиш масаласини кўтарди.\nЕвропа Иттифоқининг ташқи сиёсат мутасаддиси Кэтрин Эштоннинг матбуот вакили Мая Кокиянкик 17 май куни шу ҳафтанинг чоршанбасида Ашхабод расмийлари билан учрашув ўтказилганини билдирди. Учрашувда инсон ҳуқуқлари вазияти муҳокама этилган. Европа Иттифоқи расмийлари туркман ҳукуматини Ровшен Язмуҳамедовни ҳибсдан озод этишга чақирган.\n- Биз бу масала бизни ташвишлантираётгани ҳақида очиқ мужда бердик. Мухбирнинг қамоққа олиниши сабабларини ҳар томонлама суриштирдик, унинг оиласи ва адвокати билан учрашига рухсат берилишини талаб қилдик. Бу ишни диққат билан кузатишда давом этамиз, -деди Мая Кокиянкик.\nОзодлик радиоси туркман хизматининг 30 ёшдаги мухбири Ровшен Язмуҳамедов 6 май куни Туркманобод шаҳрида қўлга олинган эди. Европа Иттифоқи делегацияси Ашхабод расмийларини мухбир ишини тез орада холис ва адолатли кўриб чиқишга чақирган.\n- Менинг тушунишимча, ҳуқуқ-тартибот тузилмалари мазкур иш юзасидан ўн кун ичида қарор қабул қилишлари керак. Бу эса энг қисқа муддатдир, -деди Мая Кокиянкик.\nОзодлик радиоси расмий Ашхабодга кўп марта мурожаат қилганига қарамай, Ровшен Язмуҳамедов юзасидан Туркманистон ҳукумати маълумотлар беришдан бош тортмоқда.\nЯзмуҳамедовнинг яқинларига кўра, мухбир айни пайтда Ички ишлар вазирлигининг уюшган жиноятчилик ва террорчиликка қарши кураш бош бошқармаси тергов изоляторида сақланмоқда.\n2009 йилдан бери Туркманистонда Озодлик радиоси туркман хизмати мухбирлари билан боғлиқ мана шундай учта кўнгилсиз воқеа содир бўлди.\n2011 йилнинг октябрида туркман хизмати мухбири Давлатмурод Язкулиев соҳата айбловлар билан судланиб, 5 йилга озодликдан маҳрум этилган. Туркман ҳукумати уни Абадан шаҳридан тайёрлаган радиолавҳалари учун “миллий, ижтимоий ва диний фитначиликда” айблаб, таъқиб остига олган эди.\nЯзкулиев орадан кўп ўтмай АҚШнинг 4 сенатори, жумладан, айни пайтда АҚШ Давлат котиби лавозимида ишлаётган Жон Керрининг Ашхабод расмийларига мурожаатидан сўнг амнистия қилинган эди.


Самарқандда ҳашар кунлари кекса ва ногиронларнинг турар жойлари таъмирлаб берилди - zarnews.uz\nМамлакатимиз мустақиллигининг 28 йиллиги байрами олдидан юртимизда ўтказилаётган умумхалқ хайрия ҳашари Самарқанд вилоятида ҳам кўтаринки кайфиятда давом этмоқда.\n“Маҳалла” хайрия жамоат фонди вилоят бўлимида штаб ташкил этилган. Штабдан олинган маълумотларга кўра ҳашарнинг биринчи куни барча ташкилотлар, муассасалар, корхоналар, шунингдек, фуқаролар йиғинлари ҳудудида амалга оширилган ободонлаштириш ишларида 1 099 766 нафар аҳоли, шундан 642 291 нафар ёшлар иштирок этди.\nҲашар давомида вилоятнинг 1432 га майдони ободонлаштирилди, 2724 тонна чиқиндилар чиқариб ташланди, 2184 км ариқ-зовурлар тозаланиб, 943 та қабристон ва 43 та зиёратгоҳлар тартибга келтирилди. Бундан ташқари, 988 944 туп дарахтларга шакл берилди ва оқланди.\nҲашар кунлари вилоятдаги кекса ва ногиронлар, ёлғиз қариялар, боқувчисини йўқотган, кам таъминланган 2000 та оилаларнинг 26 929 квадрат метр ҳажмдаги турар жойлари таъмирлаб берилди. Шунингдек, кўмакка муҳтож оилалар, ногирон ва ёлғиз кексаларнинг 819 нафарига 51 925 минг сўмлик моддий ёрдамлар кўрсатилди.\nАйни пайтда ҳашарнинг иккинчи куни ҳам ҳамжиҳатликда қизғин давом этмоқда.\nТеглар: Самарқанд ҳашар


Ҳокимларга хизмат автомобилисиз юриб шахсий намуна кўрсатишлари тавсия этилди - UzNews.uz\nҲокимларга хизмат автомобилисиз юриб шахсий намуна кўрсатишлари тавсия этилди\nШунингдек, 2021 йилдан бошлаб 22 сентябрь куни республика бўйича “Автомобилсиз кун” сифатида эълон қилинди.\n2020 йил 1 декабрдан барча давлат органлари ва ташкилотлари ҳамда ҳокимлар ва ўринбосарларига “Шахсий намуна” тамойили асосида ҳафтада камида бир марта автомобиллардан фойдаланмаган ҳолда ишга келиши ва кетиш тавсия этилди.\nУшбу тавсия “Аҳолининг соғлом турмуш тарзини қўллаб-қувватлаш ва жисмоний фаоллигини оширишга доир қўшимча чора-тадбирлар тўғрисида”ги Ҳукумат қарорида келтириб ўтилди.\n2021/2022 ўқув йилидан бошлаб эса:\n– экстремал спорт ва спорт туризми бўйича кадрлар тайёрлаш мақсадида Жисмоний тарбия ва спорт университети ҳамда унинг филиалларида алоҳида кафедра очилади;\n– “Спорт тадбирларини шарҳловчи”, “Йирик спорт тадбирларини ташкиллаштириш (промоутер)” ҳамда “Оммавий спортни ривожлантириш ва соғлом турмуш тарзини тарғиб қилиш” бўйича магистратура мутахассисликларига қабул бошланади.\nАввалроқ, самарқандлик амалдорларга 10 кун пиёда ишга қатнаш таклиф қилинганди.


Тадбирда Ватан олдидаги муқаддас бурчини намунали ўтаган аскарларга фахрий ёрлиқлар, ҳарбий қисм қўмондонлигининг олий таълим муассасаларига имтиёзли ўқишга кириш имконини берувчи тавсияномалари топширилди.\n* Тошкент темир йўл муҳандислари институтида гиёҳвандлик ва одам савдосига қарши курашиш самарадорлигини ошириш мавзуида маънавий-маърифий тадбир ташкил этилди. Унда ёшларда мафкуравий иммунитетни шакллантириш, маънавий-маърифий ишлар таъсирчанлигини янада ошириш масалалари юзасидан атрофлича фикр юритилди.\n* Наманган шаҳрида “Камолот” ёшлар ижтимоий ҳаракати вилоят кенгашининг ҳисобот-сайлов конференцияси бўлиб ўтди. Унда мазкур ҳаракатнинг вилоят кенгашининг янги таркиби сайланиб, келгусидаги устувор вазифалар белгилаб олинди.


17:36 24 Апрел 2018\n13:00 28.12.2016 Ҳавола олиш\nҚутқарувчилар ТУ-154 самолётининг ҳамда жасадларнинг бўлакларини топишди\nТОШКЕНТ, 28 дек — Sputnik. Қутқарувчилар Қора денгиздан 25 декабр куни Сочи яқинида ҳалокатга учраган Ту-154 самолётининг ва жасадларнинг бўлакларини топишди, деб хабар бермоқда РИА Новости.\nУзунлиги 60 метрдан ортиқ бўлган самолёт бўлаги ва бошқа бўлаклар эни икки яримдан беш метргача бўлган 200 метр масофадаги сув ҳудудида топилган.\nМаълум қилинишича, соҳилдан 4,5 километр нарида 20 метр чуқурликда учта жисм топилган. Биринчи жисмнинг узунлиги икки-уч метр, иккинчисиники беш метр ва учинчисининг узунлиги 60 метрдан ошади. Самолётнинг жами бўлиб бир ярим мингдан ортиқ бўлаги топилган. Уларнинг учдан бир қисми сув қаъридан тортиб олинган.\nРоссия МВнинг Ту-154 самолёти Қора денгизга қулаб тушди\nБугун ОАВ экспертлар Ту-154 самолётининг ўзиюрар қурилмасини ёзувини ўқишга муваффақ бўлишганини хабар қилди. Ёзувдан маълум бўлишича, ҳалокатга қанот тизимидаги ёпгичларнинг ишламай қолганлиги сабаб бўлган.\nХусусан, учувчилар кабинасидаги суҳбат "Ёпгичлар!" деган қичқириқ билан поёнига етади. Сўнгра эса "Командир, қулаяпмиз!" деган сўзлар янграйди.\nЯкшанба куни эрталаб Россия мудофаа вазирлигининг Сурияга йўл олган Ту-154 самолёти ҳалокатга учради. Самолётда 92 киши бўлиб, улар орасида Александров номидаги ансамблнинг 64 аъзоси, Биринчи канал, НТВ ва "Звезда" каналларининг 9 журналисти ҳамда "Адолатли ёрдам" хайрия фондининг раҳбари, Доктор Лиза номи билан танилган Елизавета Глинка бор эди.


Фан ва инновациялар. - «O’zbekenergo» AJ\nЖорий йилнинг 30 май кунида Қибрай энергетика коллежида қайта тикланувчи энергия манбалари асосида юқори технологик лабораториянинг очилиш маросими бўлиб ўтди. Тақдимотда “Ўзбекэнерго” Давлат Акционерлик Компанияси, “Адолат” Социал Демократик Партияси, “Интеллект диалог” Масъулияти Чекланган Жамияти ва республика оммавий ахборот воситалари вакиллари иштироқ этишди.\n“Интеллект диалог” мутаҳассислари томонидан лабораториянинг очиқ майдонида 1,5 кВт/с ишлаб чиқаришга қодир қуёш батареяси ва шамол қурилмаси ўрнатиб қуйилган. Ушбу қурилмалар Муқобил энергия манбалари ва Электр энергиясини назорат ва ҳисоб қилиш автоматлашган тизими билан ишлаш учун амалий таълимга мўлжалланган 2 ихтисослашган аудиторияни энергия билан таъминлайди.\nЛойиҳа ҳомийси “Ўзбекэнерго” ДАК-си. Қибрай энергетика коллежида қуёш ва шамол тизимларини ўрнатиш - бу энергетика соҳасида малакали кадрлар таёрлашнинг бир босқичидир. Лабораториянинг очилиши ва унинг қайта тикланувчи энергия манбаларига бағишланган кенг йўналиши, мамлакатимизда ишлаб чиқарилган энергия тежайдиган технологияларини ва амалий ускуналарни намойиш қилиниши талабаларга энергетика соҳасидаги янги йўналишни фаол ўрганишга, Интернет глобал тармоқ орқали алоқалар ўрнатишга ва ўқитувчилар билан қизиқтирган саволларни муҳокама қилишга имкон беради.\n“Ўзбекэнерго” компаниясининг билим манбаларига қизиқиши ва таълим йўналишига инновацион қараши ёшларга алоҳида эътиборнинг исботидир. Негаки, яхши таёрланган кадрлар – бу, умуман олганда, давлатимиз энергетика секторининг ривожланиш истиқболи. “Ўзбекэнерго” бошқармаси ёрдами билан барпо этилган, амалий-илмий лаборатория мисолида, коллеж талабаларнинг купчилигига назариядан амалиётга бемалол ўтишга имкон берилди. Қўлланиш орқали берилган таълим, кейинчалик, олинган билим ва кўникмаларини энерготизим ичида қўллашда ёрдам қилади.\nҲозирги даврнинг асосий вазифаларидан бири- бу модернизация, техник ва технологик қайта жиҳозлаш асосида республикамиз халқ хўжалигини керакли энергия билан таъминлаш ва ёқилғи-энергия манбаларидан фойдаланишда самарасини оширишдир. Ўқув муассаси қошида шу каби лабораториянинг очилиши муқобил энергия манбаларидан фойдаланиш долзарб мавзу эканлиги таъкидланиб, манбаларнинг имкониятлари намойиш этилмоқда.


Клинтон Туркия ТИ вазири билан Сурия масаласини муҳокама қилди\n27 январ 2021, Тошкент вақти: 16:22\nАҚШ Давлат котиби Ҳ.Клинтон ва Туркия ТИ вазири А.Довутўғли, Истанбул ш., 2012 йил 11 август.\nАҚШ ва Туркия Суриядаги исёнчи гуруҳларга ёрдам бериш мақсадида Сурия узра учиш таъқиқланган ҳудуд жорий қилиш ва бошқа масалаларни муҳокама қилмоқда.\nАҚШ Давлат котиби Ҳиллари Клинтон 11 август куни Истанбулда Туркия Ташқи ишлар вазири Аҳмад Довутўғли билан учрашди.\nМузокарадан сўнг Клинтон Анқара ва Вашингтон Сурия Президенти Башар Ал-Ассад режимига қарши қуролли кураш олиб бораётган гуруҳларга ёрдам бериш мақсадида оператив ҳаракатлар режасини кенгайтиришни хоҳлашини айтди.\n- Бугун биз Сурия мухолифатини қўллаб-қувватлаш бўйича муштарак оператив ҳаракатлар режасини ишлаб чиқиш учун Америка ва Туркия вакиллари таклифини солиштирдик. Биз Суриядаги зўравонликларга тезроқ барҳам бериш учун ўзаро ҳамкорлик ва бошқа давлатлар билан ҳамкорликни мустаҳкамлаш масаласини ҳам муҳокама қилдик, деди АҚШ Давлат котиби.\nҲиллари Клинтон суриялик исёнчилар назорат қилаётгани айтилаётган ҳудуд узра парвоз таъқиқланган зона жорий қилиш бир чора экани ва бу масала чуқур таҳлилни талаб этишини қўшимча қилди.


Улар бир хил эмас: қандай қилиб корейс, япон, хитой, вьетнам қизларини бир-биридан ажратиш мумкин? (+фото) - 19 Ноября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПятница, 06.12.2019, 21:04\nГлавная » 2019 » Ноябрь » 19 » Улар бир хил эмас: қандай қилиб корейс, япон, хитой, вьетнам қизларини бир-биридан ажратиш мумкин? (+фото)\nҚисиқ кўзли осиёликлар – хитой, япон, корейс, вьетнам миллатига мансуб халқлар бир-бирларига жуда ўхшаб кетадилар, уларни бир-биридан ажратиш қийин. Улар билан гаплашгандан, сўраб-суриштиргандан кейингина қайси миллат вакили эканлигини билиб олишингиз мумкин. Аммо синчков одам суриштирувларсиз ҳам қаршисида турган осиёлик қайси миллатга тегишли эканлигини илғаб олади, чунки қисиқ кўзли халқлар бир-бирларига қанчалик ўхшамасин, ўзига хос белгилари билан ажралиб турадилар.\nКорейс қизларининг юзлари текис, ёноқлари квадратсимон. Бурунлари одатда кенгроқ бўлиб, уни турли хил мосламалар ёрдамида ёки ринопластика орқали тўғирлаб юришга ҳаракат қиладилар. Корейс қизларининг аниқ бир кўринишини тасвирлаш бугунги кунда қийин бўлиб қолди. Бунга сабаб бу ерда кенг миқёсда ўтказилаётган пластик жарроҳлик амалиётидир. Аёл-қизлар гўзал кўриниш ҳамда мукаммал бўлиш учун барча нарсага тайёрлар. Статистик маълумотларга қараганда, корейс ёшларининг 80 фоизи турли хил пластик операцияларни бошларидан ўтказганлар, баъзи ота-оналар эса фарзандларининг вояга етганликлари муносабати билан пластик жарроҳликни уларга совға сифатида тортиқ қиладилар.\nАгар сиз нотабиий гўзаликка эга бўлган қўғирчоқ сифат осиёликни кўрсангиз, демак билингки, қаршингиздаги соҳибжамол – Жанубий Кореялик қиз бўлади. Корейс аёллари териларига катта эътибор қаратадилар. Терининг ёмон кўриниши ёки ҳуснбузарлар муносабатларга салбий таъсир кўрсатади, бадандаги нақш (татуировка) лар эса бу ерда қораланади. Қизларнинг сочларини узун ўстириб, қорадан бошқа барча рангларга бўяшлари мумкин.\nХитой қизларининг юзлари бироз кенгроқ, ёноқ суяклари чиққан, бурунлари эса япасқи бўлади. Терилари бошқа миллатларга қараганда бироз қорача, баъзан сариқ тус аралашган. Бу ерлик аёллар ўзларига қарашни жуда қойил қилишмайди, кундуз куни кўчада уйчи кийимда ёки кир кўйлакда юрган хотинларни учратиш мумкин. Дид билан кийинадиганлар ҳам камдан-кам, аниқ бир қоидага риоя қилинмайди, ким нимани хуш кўрса, ўшани кияверади. Ортиқча ялтир-юлтир ҳамда ёрқин ранглар уларни чўчитмайди. Бу нарса сочларга ҳам тегишли – уларни қўрқмасдан турли хил рангларга бўяб кўраверадилар.\nМакияж борасида ҳам ҳудди шу нарса. Баъзан улар махсус наклейкалар ёрдамида ўзларига «европача» қош ясайдилар. Хитой аёллари одатда паст бўйли, оғриқдан келган бўладилар. Аммо охирги пайтларда уларда семизликка мойиллик пайдо бўлмоқда. Гаплашиш маданияти ҳам идеал эмас, қизишиб кетсалар ҳиссиётларини жиловлаб ўтирмайдилар, жаҳл билан гапираверадилар, қўлларини паҳса ҳам қилиб қўядилар. Жуда таъсирчанлар, шунинг учун суҳбат чоғида бақиришдан уялмайдилар.\nКун чиқар мамлакат аёлларининг жуссаси нозик, бўйлари эса бошқа осиёлик халқлариникига қараганда бироз баландроқ. Бироқ шунга қарамасдан, уларнинг бошлари нисбатан каттароқ, юзлари эса чўзилган овал шаклда. Кўзлари нисбатан кенгроқ очилган.\nДўппайган бурун – уларнинг ўзига хос белгиларидир, у ҳеч қачон пучуқ ёки япасқи бўлмайди. Япон қизларининг териси нисбатан оч рангда, бироқ улар турли хил оқартирувчи воситалар ёрдамида уни янада оқартиришга ҳаракат қилаверадилар. Улар кўринишларига жиддий эътибор берадилар ҳамда ўзларига қараш учун жуда кўп вақтларини сарфлайдилар. Японлар тозаликка қаттиқ риоя қиладилар, шунинг учун ҳам жамоат жойида иркит соч ёки кийимли ивирсиқ одамни учратиш қийин. Кўпчилик япон қизлари камтарона ва сипо макияжни афзал кўрадилар, кийимни танлашда эса қимматбаҳо брендларга мурожаат қиладилар.\nГаплашиш маданияти ҳам чиройли. Секин, аниқ ва хотиржам гапирадилар, баъзан гап орасида рамзий таъзимлар ҳам қиладилар. Японияда ижтимоий жойларда бақир-чақирлар қилиб бўлмайди. Япон тилининг жаранглаши бир меёрда, унда нутқ оҳанги деярли йўқ.\nВьетнам қизлари Осиёнинг энг чиройли аёллари ҳисобланадилар,уларни пластик операция қилдирмаган корейс қизларига тенглаштиришади. Вьетнам аёлларининг қадди-қоматлари келишган бўлиб, тана аъзоларининг ўзига хос бичимлари билан ажралиб турадилар. Улар териларини Қуёшдан сақлаш учун кескин чораларга борадилар. Агар сиз иссиқ кун бўлишига қарамасдан бошидан оёғигача ўраниб олган аёлни кўрсангиз, билингки, у вьетнам аёлидир. Уларда қуёшдан сақлайдиган махсус курткалар бўлиб, унга қўшимча равишда юз учун ниқоб ҳам сотилади. Бу кийимнинг капюшони ҳамда қўлларини бутунлай ёпиб турадиган узун енглари бор. Вьетнамда юз учун ниқобларни нафақат аёллар, балки эркаклар ҳам тақадилар, уларнинг фикрича, ниқоб уларнинг нафас йўлларини ифлос ҳаводан сақлайди.\nБаъзи вьетнам аёлларининг севимли кийими – бу пижама. Улар бу кийимни ҳар хил жойларга кийишлари мумкин, ҳаттоки ишга ҳам. Йирик шаҳар қизлари ҳар куни ясан-тусан қиладилар, ҳудди байрам ёки тунги клубга отлангандай. Тор куйлак, калта шортик, ёрқин макияж ва баланд пошна – кўпчилик вьетнам соҳибжамолларининг одатий кийими ҳисобланади.\nТаиланд қизлари пластик жарроҳликка қизиқмайдилар. Уларнинг жуссалари одатда кичик ва ихчам, тана тузилиши ҳам шунга яраша. Бу ерда ҳам оч рангли тери урфда, аёллар эса табиатан қорамағиз. Шунинг учун улар юзлари ва териларини турли йўллар билан оқартиришга ҳаракат қиладилар.\nАёллар сочларини одатда шоколад, мис ва қизил рангларга бўяшни афзал кўрадилар. Иссиқ туфайли уларни узун қилиб ўстирмайдилар, асосан елкагача келади. Кўз кесими катта эмас, шунинг учун уни ҳар қанақасига катта қилиб кўрсатишга ҳаракат қиладилар: тепа қовоқ қисмда стрелкалар чизадилар ҳамда улама киприк қўядилар (улама киприк Таиландда бошқа ерларга қараганда анча оммалашган). Таиландда аёлларнинг кийимида қўғирчоқ услуби ҳукмрон, «Baby-doll» деб номланади. Улар турли хил ёқимтой ҳайвонларнинг тасвири туширилган кийимларни, голфи билан уйғунлашган калта «мактаб» юбкаси ҳамда калта гулли комбинезон кийишни афзал кўрадилар.\nКатегория: Fikr va Mulohaza qiling | Просмотров: 11 | Добавил: Sherlaruz.CoM | Теги: #Yangilik, #xabarlar, #ahborot, #Yangiliklar, #newsuz, #uznews, #news, #новости, #habarlar | Рейтинг: 0.0/0


Олимлар сайёрамизда иқлим хаоси юз беришини башорат қилишмоқда » Ўзбекистон янгиликлари – Zamin.uz\nОлимлар сайёрамизда иқлим хаоси юз беришини башорат қилишмоқда\n07 февраль 2019, 21:03\nМузликларнинг эриши об-ҳаво шароитларининг экстремал ўзгаришини келтириб чиқариши ва бутун дунё бўйлаб ҳароратнинг олдиндан айтиб бўлмайдиган ўзгаришларига олиб келиши мумкин. Бундай фикрни Канаданинг Макгилл университети олимлари билдиришди.\nОлимлар давлат ва халқаро ташкилотларнинг ҳозирги иқлим сиёсатидан келиб чиқиб иқлим ўзгариши сценарийсини моделлаштиришди. Арктика ва Антарктидадаги музликлар майдонлари қисқариши тахмин қилинмоқда, бу эса 2100 йилга келиб ҳарорат ва океандаги сув оқимлари циркуляцияси ўзгаришларига олиб келади.\n“Жорий модел доирасида биз саноатгача даврдаги даражадан 3-4 даража исиш томон йўналмоқдамиз, бу сабабли океанларга Гренландия ва Антарктида музликларидан катта миқдорда эриган сув тушади. Бизнинг воқеалар ривожи сценариймизда бу денгиз оқимлари ва ҳароратнинг ўзгаришига олиб келади”, деб айтган тадқиқотнинг етакчи муаллифи, Веллингтондаги Қиролича Виктория университетининг Антарктидани ўрганиш маркази профессори Ник Голлеж.\nМоделга кўра, музликлар эришидан эффект бир хил бўлмайди – эриган сувнинг Гольфстримга тушиши оқимни секинлаштиради, бу эса Арктика, Канада шарқи ва Марказий Америкада ҳарорат кўтарилишига, Европа шимоли-ғарбида эса аксинча совишига олиб келади.\nЯнгиликлар » Дунё » Олимлар сайёрамизда иқлим хаоси юз беришини башорат қилишмоқда\n21:58 Олимлар: 2019 йил тарихдаги энг иссиғи бўлиши мумкин


Нима тайёрлаймиз: котлетлар – Газета.uz\nНима тайёрлаймиз: котлетлар\nҚаймоқли, сабзавотли, товуқли ва картошкали, измирча ёки анъанавий — Zira.uz мазали ва серсув котлетлар рецептларини тақдим этади.\n9 октябр 2021, 10:30 Фойдали Жамият\nГазета.uz пазандачилик саҳифаси бўлмиш Zira.uz билан биргаликда мазали ва серсув котлетлар рецептлари рўйхатини тақдим этади.\nҚаймоқли товуқли котлетлар\nУшбу котлетлар жуда нозик бўлиб пишади. Бу рецептда пиёз йўқлиги бизни хайрон қолдирганди, лекин таомни таътиб кўргач, унга пиёз керак эмаслигини тушуниб етдик.\nИзмирча котлетлар — Туркиянинг Эгей ҳудудидан келган бўлиб, тайёрлаш учун оддий масаллиқларни талаб қилувчи, мамлакатнинг барча ошхоналарида учратса бўладиган таомлардан биридир.\nСерсув товуқли котлетлар\nТовуқли котлетларни янада серсув ва хушбўй қилиб тайёрлашни хоҳласангиз, қиймасига карам қўшинг. Рецепт устидан тажриба ўтказсангиз ҳам бўлади — оқ карам ўрнига қизил карамни ёки майдаланган янги сабзини қўшишингиз мумкин.\nПомидор ва пишлоқли котлетлар\nКотлетларни помидор ва пишлоқ билан пишириб, таомномангизга хилма-хиллик киритинг. Ушбу таом жуда мазали ва тўйимли бўлиб, уни истаган гарнир билан дастурхонга тортса бўлади.\nКартошкали котлетлар — жуда ажойиб кўринишдаги егулик бўлиб, уларни асосий таом сифатида ҳам, таомга қўшимча гарнир сифатида ҳам тортиш мумкин. Бундай котлетларга жуда оддий масаллиқлар сарфланган бўлса-да, таъми жуда мазали бўлиб пишади.\nМол гўштидан тайёрланилган котлетлар кўпчиликнинг севимли таоми ҳисобланади. Котлетларни тайёрлаш унчалик ҳам қийин эмас — фақатгина қийма, бир-неча сабзавотлар ва энг асосийси меҳр билан пишириш керак бўлади.\n«Газета.uz» 1 966


Сардобадаги ЙТҲда бир одам вафот этди\n23.10.2019 23:44 0 2029\n19 октябрь куни соат 19:50да Сардоба тумани ИИБга тушган хабарга кўра, Газ-52 юк машинаси Сардоба туманида бир пиёдани уриб юборган.\nНатижада пиёда олган тан жароҳатларидан воқеа жойида вафот этган. Ҳолат юзасидан суриштирув ишлари олиб борилмоқда.\nСирдарё вилоятида жорий йил октябрь ойининг шу кунига қадар жами 14 та йўл-транспорт ҳодисаси, шундан Боёвут туманида 3 та, Сардоба, Ховос ва Сирдарё туманларида 2 тадан, Гулистон ва Ширин шаҳарлари ҳамда Мирзаобод, Оқолтин, Гулистон туманларида 1 тадан содир этилган.\nЙТҲлар натижасида 5 фуқаро вафот этган, 9 фуқаро турли тан жароҳатлари олган.\nЙТҲ Сирдарё Сардоба\nҲодиса Кеча, 17:46\nУчар ва ичар ҳайдовчи икки боланинг умрига зомин бўлди\nҲодиса 13/08, 09:29\nҲодиса 11/08, 12:16\nБухорода ғилдираги чиқиб кетган «Москвич» ариққа ағдарилди. Йўловчилар ҳалок бўлишди


Instagram’даги рекордчи-тухумнинг муаллифи кимлиги эълон қилинди - 5 Февраля 2019 - www.SheJoT.CoM\nГлавная » 2019 » Февраль » 5 » Instagram’даги рекордчи-тухумнинг муаллифи кимлиги эълон қилинди\nInstagram’даги рекордчи-тухумнинг муаллифи кимлиги эълон қилинди\nБир неча ҳафта муқаддам ижтимоий тармоқлар ва маркетологлар орасида анча шов-шувга сабаб бўлган рекордчи тухум пости муаллифи кимлиги номаълум эди.\nBuzzfeed News ва Mashable нашри журналистлари рекордчи world_record_egg тухум аккаунтини яратган инсон кимлигини аниқлашди.\nУ Лондондаги the & partnership маркетинг агентлиги ходими Крис Годфри эканлиги ошкор бўлди. Годфри ушбу маркетинг агентлигида арт-директор бўлиб ишлайди. Маркетинг мутахассиси бошқа йирик брендлар билан ҳам ҳамкорликда ишлаган. Улар орасида Google ва Lexus компаниялари бор.\nКўп йиллик тажриба Крисга рекордчи тухум ортидан қанча даромад олиб келгани аниқ эмас, world_record_egg эса АҚШдаги Супербоул мусобақаси учун Hulu трансляцияси рекламаси сифатида хизмат қилган.